ΑΠΌΦΑΣΗ ΤΗΣ ΕΠΙΤΡΟΠΉΣ της 6ης Μαΐου 2010 για τροποποίηση των μερών 1 και 2 του παραρτήματος Ε της οδηγίας 92/65/ΕΟΚ του Συμβουλίου όσον αφορά τα υποδείγματα υγειονομικών πιστοποιητικών για ζώα από εκμεταλλεύσεις και για μέλισσες και αγριομέλισσες [κοινοποιηθείσα υπό τον αριθμό Ε(2010) 2624] (Κείμενο που παρουσιάζει ενδιαφέρον για τον ΕΟΧ) (2010/270/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα 1 του παραρτήματος Α της οδηγίας 90/425/ΕΟΚ (1), και ιδίως το άρθρο 22 πρώτη παράγραφος, Εκτιμώντας τα ακόλουθα: (1) Το άρθρο 10 της οδηγίας 92/65/EOK καθορίζει τις απαιτήσεις υγείας των ζώων που διέπουν το εμπόριο σκύλων, γατών και νυφιτσών. (2) Το μέρος 1 του παραρτήματος Ε της εν λόγω οδηγίας καθορίζει το υπόδειγμα υγειονομικού πιστοποιητικού για το εμπόριο ζώων από εκμεταλλεύσεις, συμπεριλαμβανομένων σκύλων, γατών και νυφιτσών. (3) Ο κανονισμός (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου (2) ορίζει τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και τους κανόνες περί ελέγχου αυτών των μετακινήσεων. Εφαρμόζεται στις μετακινήσεις, μεταξύ κρατών μελών ή στις μετακινήσεις με προέλευση από τρίτες χώρες, ζώων συντροφιάς των ειδών που απαριθμούνται στο παράρτημα Ι του εν λόγω κανονισμού. Οι σκύλοι, οι γάτες και οι νυφίτσες περιλαμβάνονται στα μέρη Α και Β του εν λόγω παραρτήματος. (4) Οι όροι που καθορίζονται στον κανονισμό (ΕΚ) αριθ. 998/2003 διαφέρουν, αναλόγως προς το κράτος μέλος προορισμού και το κράτος μέλος ή την τρίτη χώρα καταγωγής. (5) Οι τρίτες χώρες που εφαρμόζουν για τις μη εμπορικού χαρακτήρα μετακινήσεις ζώων συντροφιάς κανόνες τουλάχιστον ισοδύναμους προς τους κανόνες που προβλέπονται στον κανονισμό (ΕΚ) αριθ. 998/2003, περιλαμβάνονται στο παράρτημα ΙΙ μέρος Β τμήμα 2 του ίδιου κανονισμού. (6) Για να αποφεύγεται η απατηλή παρουσίαση εμπορικών μετακινήσεων ως μη εμπορικού χαρακτήρα μετακινήσεων ζώων συντροφιάς κατά την έννοια του κανονισμού (ΕΚ) αριθ. 998/2003, στο άρθρο 12 πρώτη παράγραφος στοιχείο β) του εν λόγω κανονισμού προβλέπεται ότι οι απαιτήσεις και οι έλεγχοι που καθορίζονται στην οδηγία 92/65/ΕΟΚ εφαρμόζονται στις μετακινήσεις περισσότερων από πέντε ζώων συντροφιάς όταν τα ζώα εισέρχονται στην Ένωση από τρίτη χώρα μη περιλαμβανόμενη στο παράρτημα ΙΙ μέρος Β τμήμα 2 του εν λόγω κανονισμού. (7) Επιπλέον, ο κανονισμός (ΕΕ) αριθ. 388/2010 της Επιτροπής, της 6ης Μαΐου 2010, για την εφαρμογή του κανονισμού (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, όσον αφορά στο μέγιστο αριθμό ζώων συντροφιάς ορισμένων ειδών που μπορεί να αποτελούν αντικείμενο μετακινήσεων μη εμπορικού χαρακτήρα (3), ορίζει ότι οι απαιτήσεις και οι έλεγχοι που αναφέρονται στο άρθρο 12 πρώτη παράγραφος στοιχείο β) του κανονισμού (ΕΚ) αριθ. 998/2003 εφαρμόζονται επίσης για τη μετακίνηση σκύλων, γατών και νυφιτσών, εφόσον ο συνολικός αριθμός των ζώων που μεταφέρονται σε ένα κράτος μέλος από άλλο κράτος μέλος ή από τρίτη χώρα που περιλαμβάνεται στο τμήμα 2 του μέρους Β του παραρτήματος ΙΙ του εν λόγω κανονισμού υπερβαίνει τα πέντε. (8) Ο κανονισμός (ΕΚ) αριθ. 998/2003 επίσης ορίζει ότι για μια μεταβατική περίοδο οι μη εμπορικού χαρακτήρα μετακινήσεις σκύλων, γατών και νυφιτσών στο έδαφος της Ιρλανδίας, της Μάλτας, της Σουηδίας ή του Ηνωμένου Βασιλείου υπόκεινται σε ορισμένες επιπλέον απαιτήσεις. (9) Η οδηγία 92/65/EOK αναφέρεται στις εν λόγω πρόσθετες απαιτήσεις μόνο όσον αφορά το εμπόριο σκύλων, γατών και νυφιτσών που προορίζονται για την Ιρλανδία, τη Σουηδία ή το Ηνωμένο Βασίλειο. (10) Τα υποδείγματα υγειονομικών πιστοποιητικών για το εμπόριο εντός της Ένωσης πρέπει να είναι συμβατά με το ενοποιημένο μηχανογραφικό κτηνιατρικό σύστημα Traces που συστάθηκε με την απόφαση 2003/623/ΕΚ της Επιτροπής (4). (11) Για να διασφαλίζεται ότι οι απαιτήσεις και οι έλεγχοι για τις μη εμπορικές μετακινήσεις περισσότερων από πέντε σκύλων, γατών και νυφιτσών σε όλα τα κράτη μέλη, συμπεριλαμβανομένης της Μάλτας, εφαρμόζονται κατά τρόπο ομοιόμορφο, είναι απαραίτητο να προσαρμοστεί το υπόδειγμα υγειονομικού πιστοποιητικού που καθορίζεται στο μέρος 1 του παραρτήματος Ε της οδηγίας 92/65/EOK. (12) Επιπλέον, το υπόδειγμα υγειονομικού πιστοποιητικού για το ενδοκοινοτικό εμπόριο ζωντανών μελισσών (Apis mellifera) και αγριομελισσών (Bombus spp.) καθορίζεται στο μέρος 2 του παραρτήματος Ε της οδηγίας 92/65/EOK. (13) Το εν λόγω πιστοποιητικό καθιερώνει τις απαιτήσεις υγείας των ζώων όσον αφορά την αμερικανική σηψιγονία τόσο για τις μέλισσες όσο και για τις αγριομέλισσες. Οι ως άνω απαιτήσεις επιτρέπουν μόνο τις μετακινήσεις μελισσών και αγριομελισσών από περιοχές που είναι απαλλαγμένες από την εν λόγω ασθένεια. Προβλέπεται απαγόρευση διαρκείας 30 ημερών σε περίπτωση κρούσματος που ισχύει σε ακτίνα τριών χιλιομέτρων γύρω από την περιοχή του κρούσματος. (14) Στις περισσότερες περιπτώσεις, εντούτοις, οι αγριομέλισσες εκτρέφονται σε περιβαλλοντικά απομονωμένες δομές που ελέγχονται τακτικά από την αρμόδια αρχή και εξετάζονται για την παρουσία ασθενειών. Οι εγκαταστάσεις αυτές, που είναι αναγνωρισμένες από την αρμόδια αρχή του οικείου κράτους μέλους και υπόκεινται σε επίβλεψη από αυτήν, δεν επηρεάζονται εύκολα από την παρουσία της αμερικανικής σηψιγονίας σε ακτίνα τριών χιλιομέτρων, όπως καθορίζεται στο μέρος 2 του παραρτήματος Ε, σε αντίθεση προς τις υπαίθριες εγκαταστάσεις. (15) Είναι επομένως απαραίτητο να τροποποιηθεί το υπόδειγμα υγειονομικού πιστοποιητικού για το εμπόριο εντός της ένωσης ζωντανών μελισσών και αγριομελισσών προκειμένου να εισαχθούν ειδικές απαιτήσεις υγείας των ζώων όσον αφορά τις αγριομέλισσες που εκτρέφονται σε περιβαλλοντικά απομονωμένη δομή. (16) Τα μέρη 1 και 2 του παραρτήματος Ε της οδηγίας 92/65/EOK πρέπει επομένως να τροποποιηθούν αναλόγως. (17) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα Ε της οδηγίας 92/65/ΕΟΚ τροποποιείται σύμφωνα με το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 6 Μαΐου 2010.

Πολιτική για την υγεία

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 277/2010 ΤΗΣ ΕΠΙΤΡΟΠΉΣ της 31ης Μαρτίου 2010 σχετικά με την έγκριση της 6-φυτάσης ως πρόσθετης ύλης ζωοτροφών για πουλερικά προς πάχυνση και αναπαραγωγή εκτός από τις γαλοπούλες προς πάχυνση, για τα ωοτόκα πουλερικά και για τους χοίρους εκτός από τις χοιρομητέρες (κάτοχος έγκρισης Roal Oy) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1831/2003 προβλέπει τη χορήγηση άδειας για τις πρόσθετες ύλες που χρησιμοποιούνται στη διατροφή των ζώων, καθώς και τους όρους και τις διαδικασίες για τη χορήγηση της άδειας αυτής. (2) Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση χορήγησης άδειας για το παρασκεύασμα που ορίζεται στο παράρτημα του παρόντος κανονισμού. Η αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003. (3) Η αίτηση αφορά την έγκριση του ενζύμου 6-φυτάση (EC 3.1.3.26) που παράγεται από Trichoderma reesei (CBS 122001) ως πρόσθετης ύλης ζωοτροφών για πουλερικά προς πάχυνση και αναπαραγωγή εκτός από γαλοπούλες προς πάχυνση, για ωοτόκα πουλερικά και για χοίρους εκτός από χοιρομητέρες, το οποίο πρέπει να καταχωριστεί στην κατηγορία πρόσθετων υλών «ζωοτεχνικές πρόσθετες ύλες». (4) Από τη γνώμη της Ευρωπαϊκής Αρχής για την Ασφάλεια των Τροφίμων («η Αρχή»), της 11ης Νοεμβρίου 2009 (2), προκύπτει ότι η 6-φυτάση (EC 3.1.3.26) που παράγεται από Trichoderma reesei (CBS 122001) δεν έχει ανεπιθύμητες ενέργειες στην υγεία των ζώων, στην υγεία του ανθρώπου ή στο περιβάλλον και ότι η χρησιμοποίηση του εν λόγω παρασκευάσματος βελτιώνει την επίδοση των ζώων. Η Αρχή δεν κρίνει αναγκαία τη θέσπιση ειδικών απαιτήσεων παρακολούθησης μετά τη διάθεση στην αγορά. Η Αρχή επαλήθευσε επίσης την έκθεση σχετικά με τη μέθοδο ανάλυσης της πρόσθετης ύλης ζωοτροφών, η οποία υποβλήθηκε από το κοινοτικό εργαστήριο αναφοράς που συστάθηκε με τον κανονισμό (ΕΚ) αριθ. 1831/2003. (5) Από την αξιολόγηση του εν λόγω παρασκευάσματος διαπιστώνεται ότι πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, πρέπει να επιτραπεί η χρήση του εν λόγω παρασκευάσματος, όπως καθορίζεται στο παράρτημα του παρόντος κανονισμού. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παρασκεύασμα που προσδιορίζεται στο παράρτημα, το οποίο ανήκει στην κατηγορία πρόσθετων υλών «ζωοτεχνικές πρόσθετες ύλες» και στη λειτουργική ομάδα «βελτιωτικά της πεπτικότητας», εγκρίνεται για χρήση ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαρτίου 2010.

Πολιτική για την υγεία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1285/2011 ΤΗΣ ΕΠΙΤΡΟΠΉΣ της 8ης Δεκεμβρίου 2011 για την 161η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5, Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και οικονομικών πόρων. (2) Στις 30 Νοεμβρίου 2011, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει ένα φυσικό πρόσωπο από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων, αφού εξέτασε το αίτημα διαγραφής από τον πίνακα που υπέβαλε αυτό το άτομο και τη λεπτομερή έκθεση του διαμεσολαβητή που καταρτίστηκε σύμφωνα με την απόφαση 1904(2009) του Συμβουλίου Ασφαλείας των Ηνωμένων Εθνών. Αποφάσισε επίσης να τροποποιήσει μια καταχώριση του καταλόγου. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να τροποποιηθεί ανάλογα. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Ι του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Δεκεμβρίου 2011.

Δημόσια ασφάλεια


ΚΑΝΟΝΙΣΜΌΣ (ΕΕ) αριθ. 1226/2010 ΤΗΣ ΕΠΙΤΡΟΠΉΣ της 20ής Δεκεμβρίου 2010 για την τροποποίηση του κανονισμού (ΕΚ) αριθ. 1236/2005 του Συμβουλίου για το εμπόριο ορισμένων αντικειμένων δυναμένων να χρησιμοποιηθούν για τη θανατική ποινή, για βασανιστήρια ή άλλη σκληρή, απάνθρωπη ή ταπεινωτική μεταχείριση ή τιμωρία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1236/2005 του Συμβουλίου, της 27ης Ιουνίου 2005, για το εμπόριο ορισμένων αντικειμένων δυναμένων να χρησιμοποιηθούν για τη θανατική ποινή, για βασανιστήρια ή άλλη σκληρή, απάνθρωπη ή ταπεινωτική μεταχείριση ή τιμωρία (1), και ιδίως το άρθρο 12 παράγραφος 1, Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 1236/2005 περιέχει τον κατάλογο των αρμόδιων αρχών στις οποίες ανατίθενται ειδικά καθήκοντα σχετικά με την εφαρμογή του εν λόγω κανονισμού. (2) Ύστερα από αίτημα που υπέβαλε η Εσθονία πρέπει να τροποποιηθεί η πληροφορία σχετικά με την αρμόδια αρχή στην Εσθονία, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 1236/2005 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Δεκεμβρίου 2010.

Θεμελιώδη δικαιώματα

Δικαιώματα και ελευθερίες

Δημόσια ασφάλεια


ΑΠΌΦΑΣΗ ΤΟΥ ΣΥΜΒΟΥΛΊΟΥ της 27ης Σεπτεμβρίου 2010 για την υπογραφή εθελοντικής συμφωνίας εταιρικής σχέσης μεταξύ της Ευρωπαϊκής Κοινότητας και της Δημοκρατίας του Καμερούν για την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT) (2011/200/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Τον Μάιο του 2003 η Ευρωπαϊκή Επιτροπή εξέδωσε ανακοίνωση προς το Συμβούλιο και το Ευρωπαϊκό Κοινοβούλιο με τίτλο «Επιβολή δασικής νομοθεσίας, διακυβέρνηση, εμπόριο (FLEGT): πρόταση για σχέδιο δράσης της ΕΕ» με το οποίο ζητείται η λήψη μέτρων για την αντιμετώπιση της παράνομης υλοτομίας μέσω της ανάπτυξης εθελοντικών συμφωνιών εταιρικής σχέσης με χώρες παραγωγής ξυλείας. Τα συμπεράσματα του Συμβουλίου σχετικά με το σχέδιο δράσης εγκρίθηκαν τον Οκτώβριο του 2003 (1) και το ψήφισμα του Ευρωπαϊκού Κοινοβουλίου επί του θέματος ενεκρίθη στις 11 Ιουλίου 2005 (2) (2) Στις 5 Δεκεμβρίου 2005, το Συμβούλιο εξουσιοδότησε την Επιτροπή να αρχίσει διαπραγματεύσεις με αντικείμενο συμφωνίες εταιρικής σχέσης σχετικά με την εφαρμογή του σχεδίου δράσης της 'Ενωσης για το FLEGT. (3) Στις 20 Δεκεμβρίου 2005, το Συμβούλιο εξέδωσε τον κανονισμό (ΕΚ) αριθ. 2173/2005 (3) με τον οποίον δημιουργήθηκε σύστημα αδειών FLEGT για τις εισαγωγές ξυλείας στην Ένωση από χώρες με τις οποίες η Ένωση έχει συνάψει εθελοντικές συμφωνίες εταιρικής σχέσης. (4) Οι διαπραγματεύσεις με τη Δημοκρατία του Καμερούν έχουν ολοκληρωθεί και η συμφωνία εθελοντικής εταιρικής σχέσης μεταξύ της Ευρωπαϊκής Ένωσης και της Δημοκρατίας του Καμερούν για την επιβολή της δασικής νομοθεσίας, τη διακυβέρνηση και το εμπόριο προϊόντων ξυλείας με την Ευρωπαϊκή Ένωση (εφεξής καλούμενη «η συμφωνία») μονογραφήθηκε στις 6 Μαΐου 2010. (5) Η εν λόγω συμφωνία θα πρέπει να υπογραφεί, με την επιφύλαξη της σύναψής της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της εθελοντικής συμφωνίας εταιρικής σχέσης μεταξύ της Ευρωπαϊκής Ένωσης και της Δημοκρατίας του Καμερούν για την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας με την Ευρωπαϊκή 'Ενωση (FLEGT) εγκρίνεται εξ ονόματος της Ένωσης, με την επιφύλαξη της σύναψης της εν λόγω συμφωνίας. Το κείμενο της συμφωνίας επισυνάπτεται στην παρούσα απόφαση (4). Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τη συμφωνία εξ ονόματος της Ένωσης, με την επιφύλαξη της σύναψής της. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 27 Σεπτεμβρίου 2010.

Όργανα εκτελεστικής εξουσίας

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ

Εμπορικές πράξεις

Εμπορική νομοθεσία

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ


ΚΑΝΟΝΙΣΜΌΣ (ΕΕ) αριθ. 376/2010 ΤΗΣ ΕΠΙΤΡΟΠΉΣ της 3ης Μαΐου 2010 για την τροποποίηση του κανονισμού (ΕΚ) αριθ. 983/2009 σχετικά με την έγκριση και την απόρριψη ορισμένων ισχυρισμών υγείας στα τρόφιμα οι οποίοι αφορούν τη μείωση του κινδύνου εκδήλωσης ασθένειας, καθώς και την ανάπτυξη και την υγεία των παιδιών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς επί θεμάτων διατροφής και υγείας που διατυπώνονται για τα τρόφιμα (1), και ιδίως το άρθρο 17 παράγραφος 3, Ύστερα από διαβούλευση με την Ευρωπαϊκή Αρχή για την Ασφάλεια των Τροφίμων, Εκτιμώντας τα ακόλουθα: (1) Σύμφωνα με το άρθρο 16 παράγραφος 4 του κανονισμού (ΕΚ) αριθ. 1924/2006, η γνώμη της Ευρωπαϊκής Αρχής για την Ασφάλεια των Τροφίμων (ΕFSA), στη συνέχεια «η Αρχή», υπέρ της έγκρισης ενός ισχυρισμού υγείας πρέπει να περιλαμβάνει ορισμένα στοιχεία. Συνεπώς, τα στοιχεία αυτά πρέπει να παρατίθενται στο παράρτημα εγκεκριμένων ισχυρισμών των κανονισμών που εγκρίνουν και/ή απορρίπτουν ορισμένους ισχυρισμούς υγείας που διατυπώνονται για τα τρόφιμα και να περιλαμβάνουν, κατά περίπτωση, την αναθεωρημένη διατύπωση του ισχυρισμού, ειδικούς όρους χρήσης του ισχυρισμού και, κατά περίπτωση, όρους ή περιορισμούς χρήσης του τροφίμου και/ή πρόσθετη δήλωση ή προειδοποίηση, σύμφωνα με τους κανόνες που θεσπίζει ο κανονισμός (ΕΚ) αριθ. 1924/2006 και σύμφωνα με τις γνωμοδοτήσεις της Αρχής. (2) Ύστερα από δύο γνώμες της Αρχής σχετικά με φυτοστανόλες και φυτοστερόλες και τη μείωση της LDL-χοληστερόλης στο αίμα (ερωτήσεις αριθ. EFSA-Q-2008-085 και αριθ. EFSA-Q-2008-118) (2), η Επιτροπή ενέκρινε τους ισχυρισμούς υγείας που αναφέρουν ότι οι φυτοστερόλες/εστέρες φυτοστανολών «Έχει αποδειχθεί ότι οι φυτοστερόλες/φυτοστανόλες μειώνουν τα επίπεδα χοληστερόλης στο αίμα. Τα υψηλά επίπεδα χοληστερόλης συνιστούν παράγοντα κινδύνου για την ανάπτυξη στεφανιαίας νόσου» στον κανονισμό (ΕΚ) αριθ. 983/2009 (3) με τους ειδικούς όρους χρήσης «Ο καταναλωτής πρέπει να ενημερώνεται ότι τα θετικά αποτελέσματα εξασφαλίζονται με την ημερήσια πρόσληψη τουλάχιστον 2 g φυτοστερολών/φυτοστανολών». (3) Στο πλαίσιο της διαδικασίας έγκρισης ισχυρισμών για την υγεία, δυνάμει του κανονισμού (ΕΚ) αριθ. 1924/2006, η μόνιμη επιτροπή για την τροφική αλυσίδα και την υγεία των ζώων, στη συνεδρίασή της στις 20 Φεβρουαρίου 2009, κατέληξε στο συμπέρασμα ότι, όσον αφορά την ένδειξη ενός ποσοτικού αποτελέσματος σε ισχυρισμούς για την υγεία, χρειάζεται η επιστημονική συμβουλή της Αρχής ώστε να εξασφαλίζεται ότι παρόμοιοι ισχυρισμοί για την υγεία εγκρίνονται κατά τρόπο μη παραπλανητικό για τον καταναλωτή και ότι οι όροι χρήσης προσδιορίζονται με συνέπεια. Για το σκοπό αυτό, η Επιτροπή υπέβαλε αίτηση γνωμοδότησης της Αρχής, σύμφωνα με το άρθρο 19 παράγραφος 2 του εν λόγω κανονισμού. (4) Στις 3 Αυγούστου 2009 η Επιτροπή και τα κράτη μέλη έλαβαν την επιστημονική γνώμη της Αρχής (ερωτήσεις αριθ. EFSA-Q-2009-00530 και EFSA-Q-2009-00718) (4), στην οποία συνάγεται το συμπέρασμα ότι με την καθημερινή λήψη 1,5 - 2,4 γραμμαρίων φυτοστερολών/φυτοστανολών που προστίθενται σε τρόφιμα όπως οι κίτρινες λιπαρές ύλες προς επάλειψη, τα γαλακτοκομικά προϊόντα, η μαγιονέζα και οι σάλτσες σαλάτας, μπορεί να αναμένεται μέση μείωση της τάξης του 7-10,5 % και ότι αυτή η μείωση έχει βιολογική σπουδαιότητα. Επίσης, η Αρχή επισήμανε ότι το αποτέλεσμα της μείωσης της LDL-χοληστερόλης στο αίμα εξασφαλίζεται συνήθως εντός 2-3 εβδομάδων και μπορεί να διατηρηθεί με τη συνεχή κατανάλωση φυτοστερολών/φυτοστανολών. (5) Επομένως, λαμβάνοντας υπόψη την επιστημονική γνώμη της Αρχής και για να εξασφαλιστεί ότι παρόμοιοι ισχυρισμοί για την υγεία που αφορούν το μέγεθος του ισχυριζόμενου αποτελέσματος εγκρίνονται κατά τρόπο που δεν θα παραπλανεί τον καταναλωτή και ότι οι όροι χρήσης τους προσδιορίζονται με συνέπεια, είναι αναγκαίο να τροποποιηθούν οι όροι χρήσης που ορίζονται για τους δύο εγκεκριμένους ισχυρισμούς για την υγεία που αφορούν την επίδραση φυτοστερολών και εστέρων φυτοστανολών στη μείωση της χοληστερόλης στο αίμα. (6) Με βάση τη γνώμη της Αρχής για τα απαραίτητα λιπαρά οξέα και ιδίως το α-λινολενικό οξύ (ALA) και το λινελαϊκό οξύ (LA) και τη φυσιολογική ανάπτυξη των παιδιών (ερώτηση αριθ. EFSA-Q-2008-079) (5), η Επιτροπή ενέκρινε τον ισχυρισμό για την υγεία «Τα απαραίτητα λιπαρά οξέα χρειάζονται για τη φυσιολογική ανάπτυξη των παιδιών», στον κανονισμό (ΕΚ) αριθ. 983/2009, με τους ειδικούς όρους χρήσης «Ο καταναλωτής πρέπει να ενημερώνεται ότι τα θετικά αποτελέσματα εξασφαλίζονται με την ημερήσια πρόσληψη λινελαϊκού οξέος και α-λινολενικού οξέος που αντιπροσωπεύουν 1 % και 0,2 %, αντίστοιχα, της συνολικής ενέργειας». (7) Στο πλαίσιο της διαδικασίας έγκρισης ισχυρισμών για την υγεία δυνάμει του κανονισμού (ΕΚ) αριθ. 1924/2006, η μόνιμη επιτροπή για την τροφική αλυσίδα και την υγεία των ζώων, στη συνεδρίασή της στις 20 Φεβρουαρίου 2009, κατέληξε στο συμπέρασμα ότι πρέπει να ζητηθεί από την Αρχή, σύμφωνα με το άρθρο 19 παράγραφος 2 του εν λόγω κανονισμού, γενική γνωμοδότηση για τις τιμές αναφοράς για την επισήμανση λιπαρών οξέων, ώστε να επιτραπεί η επανεξέταση των όρων χρήσης για τον αντίστοιχο εγκεκριμένο ισχυρισμό για την υγεία. Στις 3 Αυγούστου 2009 η Επιτροπή και τα κράτη μέλη έλαβαν την επιστημονική γνώμη της Αρχής (ερώτηση αριθ. EFSA-Q-2009-00548) (6), στην οποία συνάγεται το συμπέρασμα ότι η προτεινόμενη τιμή αναφοράς στην επισήμανση των 2 γραμμαρίων για n-3 πολυακόρεστα λιπαρά οξέα (PUFA) ALA είναι σύμφωνη με τις συνιστώμενες προσλήψεις για μεμονωμένα άτομα στο γενικό πληθυσμό στις ευρωπαϊκές χώρες. Επίσης, η Αρχή πρότεινε, ως τιμή αναφοράς πρόσληψης στην επισήμανση, τα 10 γραμμάρια για n-6 PUFA LA. (8) Επομένως, λαμβάνοντας υπόψη την επιστημονική γνώμη της Αρχής και για να καθοριστούν κατάλληλοι όροι χρήσης για τους ισχυρισμούς για την υγεία που αφορούν τις επιδράσεις λιπαρών οξέων, είναι αναγκαίο να τροποποιηθούν οι όροι χρήσης που ορίζονται στους εγκεκριμένους ισχυρισμούς υγείας που αφορούν τα αποτελέσματα απαραίτητων λιπαρών οξέων στη φυσιολογική ανάπτυξη των παιδιών. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα Ι του κανονισμού (ΕΚ) αριθ. 983/2009, ο πίνακας τροποποιείται ως εξής: 1) Το κείμενο της πρώτης εγγραφής, πέμπτη στήλη (Όροι χρήσης του ισχυρισμού) αντικαθίσταται από το ακόλουθο κείμενο: «Ο καταναλωτής πρέπει να ενημερώνεται ότι τα θετικά αποτελέσματα εξασφαλίζονται με την ημερήσια πρόσληψη 1,5-2,4 g φυτοστερολών. Αναφορά στο μέγεθος της επίδρασης μπορεί να γίνεται μόνο για τρόφιμα των ακόλουθων κατηγοριών: κίτρινες λιπαρές ύλες προς επάλειψη, γαλακτοκομικά προϊόντα, μαγιονέζα και σάλτσες σαλάτας. Όταν γίνεται αναφορά στο μέγεθος του αποτελέσματος, πρέπει να κοινοποιούνται στον καταναλωτή το πλήρες εύρος “7 έως 10 %” και η διάρκεια για την επίτευξη του αποτελέσματος “σε 2 έως 3 εβδομάδες”.» 2) Το κείμενο της δεύτερης εγγραφής, πέμπτη στήλη (Όροι χρήσης του ισχυρισμού) αντικαθίσταται από το ακόλουθο κείμενο: «Ο καταναλωτής πρέπει να ενημερώνεται ότι τα θετικά αποτελέσματα εξασφαλίζονται με την ημερήσια πρόσληψη 1,5-2,4 g φυτοστανολών. Αναφορά στο μέγεθος της επίδρασης μπορεί να γίνεται μόνο για τρόφιμα των ακόλουθων κατηγοριών: κίτρινες λιπαρές ύλες προς επάλειψη, γαλακτοκομικά προϊόντα, μαγιονέζα και σάλτσες σαλάτας. Όταν γίνεται αναφορά στο μέγεθος του αποτελέσματος, πρέπει να κοινοποιούνται στον καταναλωτή το πλήρες εύρος “7 έως 10 %” και η διάρκεια για την επίτευξη του αποτελέσματος “σε 2 έως 3 εβδομάδες”.» 3) Το κείμενο της τρίτης εγγραφής, πέμπτη στήλη (Όροι χρήσης του ισχυρισμού) αντικαθίσταται από το ακόλουθο κείμενο: «Ο καταναλωτής πρέπει να ενημερώνεται ότι τα θετικά αποτελέσματα εξασφαλίζονται με την ημερήσια πρόσληψη 2 g α-λινελαϊκού οξέος (ALA) και 10 g λινολενικού οξέος (LA)». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Μαΐου 2010.

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ

Κοινωνική πολιτική

ΚΟΙΝΩΝΙΚΑ ΘΕΜΑΤΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 26ης Σεπτεμβρίου 2011 σχετικά με τη σύναψη συμφωνίας μεταξύ της Ευρωπαϊκής Ένωσης και της κυβέρνησης της Ομόσπονδης Δημοκρατίας της Βραζιλίας για την ασφάλεια της πολιτικής αεροπορίας (2011/694/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α), το άρθρο 218 παράγραφος 7 και το άρθρο 218 παράγραφος 8 πρώτο εδάφιο, Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Η Επιτροπή διαπραγματεύθηκε εξ ονόματος της Ευρωπαϊκής Ένωσης συμφωνία για την ασφάλεια της πολιτικής αεροπορίας με την κυβέρνηση της Ομόσπονδης Δημοκρατίας της Βραζιλίας σύμφωνα με απόφαση του Συμβουλίου, με την οποία εξουσιοδοτήθηκε η Επιτροπή να αρχίσει διαπραγματεύσεις. (2) Η συμφωνία μεταξύ της Ευρωπαϊκής Ένωσης και της κυβέρνησης της Ομόσπονδης Δημοκρατίας της Βραζιλίας για την ασφάλεια της πολιτικής αεροπορίας («η συμφωνία»), υπεγράφη στις 14 Ιουλίου 2010, με την επιφύλαξη της σύναψής της σύμφωνα με την απόφαση 2010/489/ΕΕ (1) του Συμβουλίου. (3) Η συμφωνία θα πρέπει να εγκριθεί. (4) Είναι αναγκαίο να θεσπισθούν διαδικαστικές ρυθμίσεις για τη συμμετοχή της Ένωσης στα κοινά όργανα που συστήνονται από τη συμφωνία, καθώς και για την έκδοση ορισμένων αποφάσεων που αφορούν την τροποποίηση της συμφωνίας και των παραρτημάτων της, την προσθήκη νέων παραρτημάτων, τη λήξη μεμονωμένων παραρτημάτων, τις διαβουλεύσεις και την επίλυση διαφορών και την έγκριση μέτρων διασφάλισης. (5) Τα κράτη μέλη θα πρέπει να λάβουν τα αναγκαία μέτρα για να εξασφαλίσουν την καταγγελία των διμερών συμφωνιών τους επί του ιδίου θέματος με τη Βραζιλία από την ημερομηνία έναρξης ισχύος της συμφωνίας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Η συμφωνία μεταξύ της Ευρωπαϊκής Ένωσης και της κυβέρνησης της Ομόσπονδης Δημοκρατίας της Βραζιλίας για την ασφάλεια της πολιτικής αεροπορίας («η συμφωνία») εγκρίνεται, εξ ονόματος της Ένωσης. 2. Το κείμενο της συμφωνίας αυτής επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδιο(α) να προβεί(ούν) στην κοινοποίηση που προβλέπεται στο άρθρο 16 παράγραφος 1 της συμφωνίας. Άρθρο 3 1. Η Ένωση εκπροσωπείται στην κοινή επιτροπή των συμβαλλόμενων μερών που συστήνεται βάσει του άρθρου 9 της συμφωνίας από την Ευρωπαϊκή Επιτροπή επικουρούμενη από τον Ευρωπαϊκό Οργανισμό Ασφάλειας της Αεροπορίας και συνοδευόμενη από τις αρχές πολιτικής αεροπορίας ως αντιπροσώπους των κρατών μελών. 2. Η Ένωση εκπροσωπείται στην κοινή κλαδική επιτροπή πιστοποίησης που προβλέπεται στο σημείο 2.1.1 του παραρτήματος Α της συμφωνίας και στην κοινή κλαδική επιτροπή συντήρησης που προβλέπεται στο σημείο 4.1.1 του παραρτήματος Β της συμφωνίας από τον Ευρωπαϊκό Οργανισμό Ασφάλειας της Αεροπορίας, ο οποίος επικουρείται από τις αρχές πολιτικής αεροπορίας τις οποίες αφορά άμεσα η ημερήσια διάταξη κάθε συνεδρίασης. Άρθρο 4 1. Η Επιτροπή, κατόπιν διαβούλευσης με την ειδική επιτροπή που ορίζει το Συμβούλιο, καθορίζει τη θέση που λαμβάνει η Ένωση στην κοινή επιτροπή των συμβαλλόμενων μερών στα ακόλουθα θέματα: - έγκριση ή τροποποίηση του εσωτερικού κανονισμού της κοινής επιτροπής που προβλέπεται στο άρθρο 9 της συμφωνίας. 2. Η Επιτροπή, κατόπιν διαβούλευσης με την ειδική επιτροπή που αναφέρεται στην παράγραφο 1, και λαμβάνοντας πλήρως υπόψη τη γνώμη της, μπορεί να προβεί στις ακόλουθες ενέργειες: - λήψη μέτρων διασφάλισης σύμφωνα με το άρθρο 6 της συμφωνίας, - υποβολή αιτήματος για τη διενέργεια διαβουλεύσεων σύμφωνα με το άρθρο 15 της συμφωνίας, - λήψη μέτρων αναστολής σύμφωνα με το άρθρο 10 της συμφωνίας, - αν η Επιτροπή υποβάλει πλήρη και αντικειμενική ανάλυση των επιπτώσεων και του εφικτού των προτεινόμενων τροποποιήσεων, τροποποίηση των παραρτημάτων της συμφωνίας κατά το άρθρο 16 παράγραφος 5 αυτής, εφόσον οι τροποποιήσεις συνάδουν, και ουδόλως τροποποιούν, τις οικείες νομικές πράξεις της Ένωσης, - κατάργηση παραρτημάτων κατά τα άρθρα 16 παράγραφοι 3 και 5 της συμφωνίας, - κάθε άλλο μέτρο που πρόκειται να λάβει συμβαλλόμενο μέρος όπως προβλέπεται στη συμφωνία, βάσει της παραγράφου 3 του παρόντος άρθρου και του δικαίου της ΕΕ. 3. Το Συμβούλιο, κατόπιν πρότασης της Επιτροπής, αποφασίζει με ειδική πλειοψηφία και βάσει της συνθήκης οποιαδήποτε άλλη τροποποίηση της συμφωνίας που δεν εμπίπτει στο πεδίο της παραγράφου 2 του παρόντος άρθρου. Άρθρο 5 Η παρούσα απόφαση τίθεται σε ισχύ την ημέρα έκδοσής της. Βρυξέλλες, 26 Σεπτεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΟΔΗΓΊΑ 2010/66/EE ΤΟΥ ΣΥΜΒΟΥΛΊΟΥ της 14ης Οκτωβρίου 2010 για την τροποποίηση της οδηγίας 2008/9/ΕΚ για τον καθορισμό λεπτομερών κανόνων σχετικά με την επιστροφή του φόρου προστιθέμενης αξίας, που προβλέπεται στην οδηγία 2006/112/ΕΚ, σε υποκείμενους στο φόρο μη εγκατεστημένους στο κράτος μέλος επιστροφής αλλά εγκατεστημένους σε άλλο κράτος μέλος ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 113, την πρόταση της Ευρωπαϊκής Επιτροπής, Έπειτα από διαβίβαση του σχεδίου νομοθετικής πράξης στα εθνικά κοινοβούλια, τη γνώμη του Ευρωπαϊκού Κοινοβουλίου (1), τη γνώμη της Ευρωπαϊκής Οικονομικής και Κοινωνικής Επιτροπής (2), Αποφασίζοντας σύμφωνα με ειδική νομοθετική διαδικασία, Εκτιμώντας τα ακόλουθα: (1) Η οδηγία 2008/9/ΕΚ (3) για τον καθορισμό λεπτομερών κανόνων σχετικά με την επιστροφή του φόρου προστιθέμενης αξίας, που προβλέπεται στην οδηγία 2006/112/ΕΚ, σε υποκείμενους στο φόρο μη εγκατεστημένους στο κράτος μέλος επιστροφής αλλά εγκατεστημένους σε άλλο κράτος μέλος εφαρμόζεται στις αιτήσεις επιστροφής που υπεβλήθησαν μετά τις 31 Δεκεμβρίου 2009. (2) Για να εφαρμοσθεί η οδηγία 2008/9/ΕΚ, τα κράτη μέλη υποχρεούνται να αναπτύξουν διαδικτυακή πύλη, μέσω της οποίας οι υποκείμενοι στον φόρο που είναι εγκατεστημένοι σε κράτος μέλος υποβάλλουν αιτήσεις επιστροφής του φόρου προστιθέμενης αξίας που κατέστη απαιτητός σε κράτος μέλος στο οποίο δεν είναι εγκατεστημένοι. Η διαδικτυακή αυτή πύλη έπρεπε να έχει τεθεί σε λειτουργία από την 1η Ιανουαρίου 2010. (3) Σε λίγα κράτη μέλη παρουσιάστηκαν σημαντικές καθυστερήσεις και ορισμένα τεχνικά προβλήματα στην ανάπτυξη και τη λειτουργία των διαδικτυακών πυλών, τα οποία εμποδίζουν την εμπρόθεσμη υποβολή ορισμένων αιτήσεων επιστροφής. Κατά την οδηγία 2008/9/ΕΚ οι αιτήσεις πρέπει να υποβάλλονται στο κράτος μέλος εγκατάστασης έως τις 30 Σεπτεμβρίου του επόμενου ημερολογιακού έτους από εκείνο της περιόδου επιστροφής. Με δεδομένη την προθεσμία αυτή και την αδυναμία λειτουργίας ορισμένων διαδικτυακών πυλών, ορισμένοι υποκείμενοι στον φόρο διατρέχουν τον κίνδυνο να μην μπορέσουν να ασκήσουν το δικαίωμα έκπτωσης ΦΠΑ επί των δαπανών στις οποίες υποβλήθηκαν το 2009. Για τον λόγο αυτό, η προθεσμία θα πρέπει να παραταθεί, κατ’ εξαίρεση, μέχρι τις 31 Μαρτίου 2011 για τις αιτήσεις που αφορούν περιόδους επιστροφής του 2009. (4) Σύμφωνα με το σημείο 34 της διοργανικής συμφωνίας για τη βελτίωση της νομοθεσίας (4), τα κράτη μέλη παροτρύνονται να καταρτίζουν, προς ιδία χρήση, και προς όφελος της Ένωσης, τους δικούς τους πίνακες, οι οποίοι αποτυπώνουν, στο μέτρο του δυνατού, την αντιστοιχία της παρούσας οδηγίας με τα μέτρα μεταφοράς στο εθνικό δίκαιο και να τους δημοσιοποιούν. (5) Για να εξασφαλιστεί ότι οι υποκείμενοι στον φόρο δεν θα υποχρεωθούν να τηρήσουν την προθεσμία της 30ής Σεπτεμβρίου 2010 για τις αιτήσεις που αφορούν περιόδους επιστροφής του 2009, η παρούσα οδηγία θα πρέπει να αρχίσει να εφαρμόζεται από την 1η Οκτωβρίου 2010. (6) Συνεπώς, η οδηγία 2008/9/ΕΚ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Στο άρθρο 15 παράγραφος 1 της οδηγίας 2008/9/ΕΚ προστίθεται το ακόλουθο εδάφιο: «Οι αιτήσεις επιστροφής που αφορούν περιόδους επιστροφής του έτους 2009 υποβάλλονται στο κράτος μέλος εγκατάστασης, το αργότερο, στις 31 Μαρτίου 2011.». Άρθρο 2 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία από την 1η Οκτωβρίου 2010. Ενημερώνουν αμέσως την Επιτροπή σχετικώς. Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των κύριων διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Οκτωβρίου 2010. Άρθρο 4 Η παρούσα οδηγία απευθύνεται στα κράτη μέλη. Λουξεμβούργο, 14 Οκτωβρίου 2010.

Φόροι καταναλώσεως

Έμμεση φορολογία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 15/2012 ΤΗΣ ΕΠΙΤΡΟΠΉΣ της 10ης Ιανουαρίου 2012 για την 162η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5, Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και οικονομικών πόρων. (2) Στις 28 Δεκεμβρίου 2011, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει έξι οντότητες από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων, αφού εξέτασε το αίτημα διαγραφής από τον κατάλογο που υπέβαλαν αυτές οι οντότητες και τη λεπτομερή έκθεση του διαμεσολαβητή που καταρτίστηκε σύμφωνα με την απόφαση 1904(2009) του Συμβουλίου Ασφαλείας των Ηνωμένων Εθνών. Επιπλέον, στις 30 Δεκεμβρίου 2011, η Επιτροπή Κυρώσεων αποφάσισε να αφαιρέσει ένα φυσικό πρόσωπο από τον κατάλογο. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να τροποποιηθεί ανάλογα. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Ι του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Ιανουαρίου 2012.

Δημόσια ασφάλεια


ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 311/2012 ΤΗΣ ΕΠΙΤΡΟΠΉΣ της 21ης Δεκεμβρίου 2011 για την τροποποίηση του κανονισμού (ΕΚ) αριθ. 809/2004 για την εφαρμογή της οδηγίας 2003/71/ΕΚ του Ευρωπαϊκού Κοινοβουλίου και του Συμβουλίου όσον αφορά τις πληροφορίες που περιλαμβάνονται στα ενημερωτικά δελτία και τις διαφημίσεις (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και την τροποποίηση της οδηγίας 2001/34/ΕΚ (1), και ιδίως το άρθρο 7 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 809/2004 της Επιτροπής (2) απαιτεί από τους εκδότες τρίτων χωρών να συντάσσουν τις ιστορικές χρηματοοικονομικές πληροφορίες στα ενημερωτικά δελτία για την προσφορά κινητών αξιών στο κοινό ή την εισαγωγή κινητών αξιών προς διαπραγμάτευση σε οργανωμένη αγορά σύμφωνα με τα Διεθνή Πρότυπα Χρηματοοικονομικής Αναφοράς (ΔΠΧΑ) ή με τα εθνικά λογιστικά πρότυπα τρίτης χώρας υπό την προϋπόθεση ότι είναι ισοδύναμα με τα ΔΠΧΑ. (2) Προκειμένου να αξιολογηθεί η ισοδυναμία των Γενικά Αποδεκτών Λογιστικών Αρχών (ΓΑΛΑ) της τρίτης χώρας με τα εγκεκριμένα ΔΠΧΑ, ο κανονισμός (ΕΚ) αριθ. 1569/2007 της Επιτροπής (3) προβλέπει τον ορισμό της ισοδυναμίας και θεσπίζει μηχανισμό για τον προσδιορισμό της ισοδυναμίας των ΓΑΛΑ μιας τρίτης χώρας. Σύμφωνα με τους όρους του μηχανισμού ισοδυναμίας, θα μπορούσε να επιτραπεί στους εκδότες τρίτων χωρών να χρησιμοποιούν τις ΓΑΛΑ των τρίτων χωρών οι οποίες συγκλίνουν ή έχουν δεσμευθεί να υιοθετήσουν τα ΔΠΧΑ για μια μεταβατική περίοδο που λήγει στις 31 Δεκεμβρίου του 2011. Είναι σημαντικό να αξιολογηθούν οι προσπάθειες εκείνων των χωρών που έχουν λάβει μέτρα για τη σύγκλιση των λογιστικών προτύπων τους ή για την υιοθέτηση των ΔΠΧΑ. Ως εκ τούτου, ο κανονισμός (ΕΚ) αριθ. 1569/2007 τροποποιήθηκε ώστε να παραταθεί αυτή η μεταβατική περίοδος μέχρι τις 31 Δεκεμβρίου του 2014. Η Επιτροπή έλαβε υπόψη της την έκθεση που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) τον Νοέμβριο του 2010 σχετικά με την Κίνα, τον Καναδά, την Ινδία και τη Νότια Κορέα, στις οποίες είχε χορηγηθεί μεταβατική περίοδος με την απόφαση 2008/961/ΕΚ της Επιτροπής, της 12ης Δεκεμβρίου 2008, σχετικά με τη χρήση από εκδότες κινητών αξιών τρίτων χωρών των εθνικών λογιστικών προτύπων ορισμένων τρίτων χωρών και των διεθνών προτύπων χρηματοοικονομικής αναφοράς για την προετοιμασία των ενοποιημένων χρηματοοικονομικών τους καταστάσεων (4), και τον κανονισμό (ΕΚ) αριθ. 1289/2008 της Επιτροπής, της 12ης Δεκεμβρίου 2008, για την τροποποίηση του κανονισμού (ΕΚ) αριθ. 809/2004 της Επιτροπής για την εφαρμογή της οδηγίας 2003/71/ΕΚ του Ευρωπαϊκού Κοινοβουλίου και του Συμβουλίου όσον αφορά τις πληροφορίες που περιλαμβάνονται στα ενημερωτικά δελτία και τις διαφημίσεις (5), καθώς και τις επικαιροποιήσεις για την Κίνα και την Ινδία από τον Απρίλιο του 2011. (3) Τον Απρίλιο του 2010 το Υπουργείο Οικονομικών της Κίνας εξέδωσε έναν «χάρτη πορείας για τη συνεχή σύγκλιση των λογιστικών προτύπων για τις επιχειρήσεις με τα ΔΠΧΑ» (ΛΠΕ), όπου επαναλαμβάνεται η δέσμευση της Κίνας να συνεχίσει τη διαδικασία της σύγκλισης με τα ΔΠΧΑ. Από τον Οκτώβριο του 2010 όλα τα ισχύοντα πρότυπα και ερμηνείες που εκδόθηκαν από τον Οργανισμό Διεθνών Λογιστικών Προτύπων έχουν εφαρμοστεί στα ΛΠΕ. Το επίπεδο σύγκλισης έχει κριθεί ως ικανοποιητικό από την ΕΑΚΑΑ και οι διαφορές δεν ισοδυναμούν με μη συμμόρφωση με τα ΔΠΧΑ. Κρίνεται επομένως σκόπιμο να θεωρούνται οι ΓΑΛΑ της Κίνας ισοδύναμες με τα εγκεκριμένα ΔΠΧΑ από την 1η Ιανουαρίου του 2012. (4) Το Συμβούλιο Λογιστικών Προτύπων του Καναδά ανέλαβε δημόσια δέσμευση, τον Ιανουάριο του 2006, να υιοθετήσει τα ΔΠΧΑ μέχρι τις 31 Δεκεμβρίου του 2011. Έχει εγκριθεί η ενσωμάτωση των ΔΠΧΑ στο Εγχειρίδιο του Καναδικού Ιδρύματος Ορκωτών Λογιστών ως καναδικών ΓΑΛΑ για όλες τις κερδοσκοπικές επιχειρήσεις που υπόκεινται σε δημόσια λογιστική από το 2011. Ως εκ τούτου, είναι σκόπιμο να θεωρούνται οι καναδικές ΓΑΛΑ ισοδύναμες με τα ΔΠΧΑ, από την 1η Ιανουαρίου του 2012. (5) Η Κορεατική Επιτροπή Χρηματοπιστωτικής Εποπτείας και το Κορεατικό Λογιστικό Ινστιτούτο ανέλαβαν δημόσια δέσμευση, τον Μάρτιο του 2007, να υιοθετήσουν, έως τις 31 Δεκεμβρίου 2011, τα ΔΠΧΑ. Ο Κορεατικός Οργανισμός Λογιστικών Προτύπων έχει υιοθετήσει τα ΔΠΧΑ ως κορεατικά ΔΠΧΑ (K-ΔΠΧΑ). Τα K-ΔΠΧΑ είναι πανομοιότυπα με τα ΔΠΧΑ και είναι υποχρεωτικά για όλες τις εισηγμένες εταιρείες στη Νότια Κορέα από το 2011. Τα μη εισηγμένα χρηματοπιστωτικά ιδρύματα και οι κρατικές εταιρείες υποχρεούνται επίσης να εφαρμόζουν τα K-ΔΠΧΑ. Οι λοιπές μη εισηγμένες εταιρείες μπορούν να επιλέξουν να τα εφαρμόζουν. Ως εκ τούτου, είναι σκόπιμο να θεωρούνται οι ΓΑΛΑ της Νότιας Κορέας ισοδύναμες με τα εγκεκριμένα ΔΠΧΑ από την 1η Ιανουαρίου του 2012. (6) Η ινδική κυβέρνηση και το Ίδρυμα Ορκωτών Λογιστών της Ινδίας δεσμεύθηκαν δημόσια τον Ιούλιο του 2007 να εγκρίνουν τα ΔΠΧΑ μέχρι τις 31 Δεκεμβρίου του 2011 με στόχο οι ινδικές ΓΑΛΑ να συμμορφώνονται πλήρως με τα ΔΠΧΑ μέχρι το τέλος του προγράμματος. Ωστόσο, μετά από επιτόπια έρευνα τον Ιανουάριο του 2011, η ΕΑΚΑΑ παρατήρησε ότι οι ινδικές ΓΑΛΑ φαίνεται να έχουν ορισμένες διαφορές με τα ΔΠΧΑ που θα μπορούσαν να είναι σημαντικές στην πράξη. Εξακολουθούν να υπάρχουν αβεβαιότητες όσον αφορά το χρονοδιάγραμμα για την εφαρμογή ενός συστήματος αναφοράς συμβατού με τα ΔΠΧΑ. Δεδομένου ότι δεν υπάρχουν εκδότες στην Ινδία οι οποίοι έχουν επωφεληθεί από την εθελοντική ταχεία εφαρμογή των ΔΠΧΑ, δεν υπάρχει εμπειρία σχετικά με την επιβολή των ΔΠΧΑ. (7) Κατά συνέπεια, είναι σκόπιμο να παραταθεί η μεταβατική περίοδος για τρία έτη το πολύ, μέχρι τις 31 Δεκεμβρίου του 2014, προκειμένου να επιτραπεί στους εκδότες τρίτων χωρών να καταρτίζουν τις ετήσιες και εξαμηνιαίες οικονομικές τους καταστάσεις σύμφωνα με τις ΓΑΛΑ της Ινδίας στην Ένωση. (8) Δεδομένου ότι η μεταβατική περίοδος για την οποία έχει χορηγηθεί ισοδυναμία στις ΓΑΛΑ της Κίνας, του Καναδά, της Νότιας Κορέας και της Ινδίας σύμφωνα με τον κανονισμό (ΕΚ) αριθ. 809/2004 έληξε στις 31 Δεκεμβρίου του 2011, ο παρών κανονισμός θα πρέπει να εφαρμόζεται από την 1η Ιανουαρίου του 2012. Αυτό είναι αναγκαίο προκειμένου να εξασφαλιστεί ασφάλεια δικαίου για τους εκδότες από τις εν λόγω τρίτες χώρες που είναι εισηγμένοι στην Ένωση και να αποφευχθεί ο κίνδυνος να υποχρεωθούν να συμβιβάσουν τις οικονομικές καταστάσεις τους με τα ΔΠΧΑ. Η πρόβλεψη αναδρομικής εφαρμογής ελαφρύνει συνεπώς τυχόν πρόσθετο φόρτο για τους εν λόγω εκδότες. (9) Συνεπώς, ο κανονισμός (ΕΚ) αριθ. 809/2004 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 35 του κανονισμού (ΕΚ) αριθ. 809/2004 τροποποιείται ως εξής: 1) στην παράγραφο 5 προστίθεται το δεύτερο εδάφιο: «Επιπλέον των προτύπων που αναφέρονται στο πρώτο εδάφιο, από την 1η Ιανουαρίου 2012 οι εκδότες τρίτων χωρών μπορούν να υποβάλλουν τις ιστορικές χρηματοοικονομικές τους πληροφορίες σύμφωνα με τα ακόλουθα πρότυπα: α) Γενικά Αποδεκτές Λογιστικές Αρχές της Λαϊκής Δημοκρατίας της Κίνας· β) Γενικά Αποδεκτές Λογιστικές Αρχές του Καναδά· γ) Γενικά Αποδεκτές Λογιστικές Αρχές της Δημοκρατίας της Κορέας.»· 2) η παράγραφος 5α αντικαθίσταται από το ακόλουθο κείμενο: «5α. Οι εκδότες τρίτων χωρών δεν υπόκεινται στην υποχρέωση που προβλέπεται στο παράρτημα I σημείο 20.1, στο παράρτημα IV σημείο 13.1, στο παράρτημα VII σημείο 8.2, στο παράρτημα X σημείο 20.1 ή στο παράρτημα XI, σημείο 11.1, να αναδιατυπώνουν τις ιστορικές χρηματοοικονομικές πληροφορίες που περιλαμβάνονται σε κάποιο ενημερωτικό δελτίο και αφορούν τα οικονομικά έτη που προηγούνται των οικονομικών ετών τα οποία αρχίζουν την 1η Ιανουαρίου 2015 ή αργότερα, ή στην υποχρέωση που προβλέπεται στο παράρτημα VII σημείο 8.2α, στο παράρτημα IX σημείο 11.1 ή στο παράρτημα X σημείο 20.1α, να περιγράφουν λεπτομερώς τις διαφορές ανάμεσα στα Διεθνή Πρότυπα Χρηματοοικονομικής Αναφοράς που εκδόθηκαν βάσει του κανονισμού (ΕΚ) αριθ. 1606/2002 και των λογιστικών αρχών σύμφωνα με τις οποίες έχουν καταρτιστεί οι πληροφορίες αυτές που αφορούν τα οικονομικά έτη που προηγούνται των οικονομικών ετών τα οποία αρχίζουν την 1η Ιανουαρίου 2015 ή αργότερα, υπό τον όρο ότι οι ιστορικές χρηματοοικονομικές πληροφορίες έχουν προετοιμαστεί σύμφωνα με τις Γενικά Αποδεκτές Λογιστικές Αρχές της Δημοκρατίας της Ινδίας.». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Δεκεμβρίου 2011.

Πιστωτική αγορά

ΔΗΜΟΣΙΟΝΟΜΙΚΑ

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 27ης Οκτωβρίου 2011 για την τροποποίηση της απόφασης 98/536/ΕΚ για την κατάρτιση του πίνακα των εθνικών εργαστηρίων αναφοράς για την έρευνα καταλοίπων [κοινοποιηθείσα υπό τον αριθμό Ε(2011) 7610] (Κείμενο που παρουσιάζει ενδιαφέρον για τον ΕΟΧ) (2011/717/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 96/23/ΕΚ του Συμβουλίου, της 29ης Απριλίου 1996, περί λήψεως μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και καταργήσεως των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (1), και ιδίως το άρθρο 14 παράγραφος 1 τρίτο εδάφιο, Εκτιμώντας τα ακόλουθα: (1) Η οδηγία 96/23/ΕΚ θεσπίζει μέτρα ελέγχου των ουσιών και των ομάδων καταλοίπων που αναφέρονται στο παράρτημα I της εν λόγω οδηγίας. Προβλέπει ότι κάθε κράτος μέλος ορίζει τουλάχιστον ένα εθνικό εργαστήριο αναφοράς που θα είναι αρμόδιο για ορισμένα καθήκοντα που καθορίζονται στην εν λόγω οδηγία. Η οδηγία 96/23/ΕΚ προβλέπει επίσης ότι η Επιτροπή πρέπει να καταρτίσει πίνακα αυτών των εργαστηρίων. (2) Ο πίνακας των εθνικών εργαστηρίων αναφοράς για την έρευνα καταλοίπων περιλαμβάνεται σήμερα στο παράρτημα της απόφασης 98/536/ΕΚ της Επιτροπής (2). (3) Ορισμένα κράτη μέλη όρισαν πρόσθετα εθνικά εργαστήρια αναφοράς ή αντικατέστησαν τα εργαστήρια που ορίστηκαν με άλλα εργαστήρια. Επιπλέον, άλλαξαν τα στοιχεία επικοινωνίας και οι ομάδες καταλοίπων που ελέγχονται από ορισμένα εργαστήρια που περιλαμβάνονται επί του παρόντος στο παράρτημα της απόφασης 98/536/ΕΚ. Για λόγους σαφήνειας και συνοχής της νομοθεσίας της Ένωσης, είναι συνεπώς σκόπιμο να επικαιροποιηθεί ο πίνακας των εθνικών εργαστηρίων αναφοράς που περιλαμβάνεται στο παράρτημα της εν λόγω απόφασης. (4) Πρέπει, επομένως, να τροποποιηθεί αναλόγως η απόφαση 98/536/ΕΚ. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 98/536/ΕΚ αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 27 Οκτωβρίου 2011.

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 416/2010 ΤΗΣ ΕΠΙΤΡΟΠΉΣ της 12ης Μαΐου 2010 για την τροποποίηση των παραρτημάτων I, II και III του κανονισμού (ΕΚ) αριθ. 44/2001 του Συμβουλίου για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (1), και ιδίως το άρθρο 74, Εκτιμώντας τα ακόλουθα: (1) Το παράρτημα I του κανονισμού (ΕΚ) αριθ. 44/2001 παραθέτει τους εθνικούς κανόνες δικαιοδοσίας που αναφέρονται στο άρθρο 3 παράγραφος 2 και στο άρθρο 4 παράγραφος 2 του κανονισμού. Το παράρτημα II περιλαμβάνει τους καταλόγους των αρμόδιων δικαστηρίων ή αρχών των κρατών μελών που έχουν διεθνή δικαιοδοσία για την εξέταση των αιτήσεων κήρυξης της εκτελεστότητας. Το παράρτημα III παραθέτει τα δικαστήρια ενώπιον των οποίων μπορούν να ασκηθούν ένδικα μέσα κατά των αποφάσεων κήρυξης της εκτελεστότητας. (2) Τα παραρτήματα I, II και III του κανονισμού (ΕΚ) αριθ. 44/2001 τροποποιήθηκαν επανειλημμένα και τελευταία με τον κανονισμό (ΕΚ) αριθ. 280/2009 της Επιτροπής (2) προκειμένου να περιλάβουν τους εθνικούς κανόνες δικαιοδοσίας, τους καταλόγους των αρμόδιων δικαστηρίων ή αρχών και τις διαδικασίες άσκησης ενδίκων μέσων. (3) Τα κράτη μέλη κοινοποίησαν στην Επιτροπή συμπληρωματικές τροποποιήσεις των καταλόγων που περιλαμβάνονται στα παραρτήματα I, II και III. Κατά συνέπεια κρίνεται σκόπιμο να δημοσιευτούν ενοποιημένες εκδόσεις των καταλόγων που περιέχονται στα παραρτήματα αυτά. (4) Η Δανία, σύμφωνα με το άρθρο 4 της συμφωνίας μεταξύ της Ευρωπαϊκής Κοινότητας και του Βασιλείου της Δανίας για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (3), δεν συμμετέχει στην έκδοση τροποποιήσεων του κανονισμού «Βρυξέλλες I» και οι τροποποιήσεις αυτές δεν έχουν δεσμευτική ισχύ ούτε εφαρμόζονται στη Δανία. (5) Ως εκ τούτου, ο κανονισμός (ΕΚ) αριθ. 44/2001 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα I έως III του κανονισμού (ΕΚ) αριθ. 44/2001 αντικαθίστανται από τα αντίστοιχα παραρτήματα του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη σύμφωνα με τις Συνθήκες. Βρυξέλλες, 12 Μαΐου 2010.

Ιδιωτικό Διεθνές Δίκαιο

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 232/2012 ΤΗΣ ΕΠΙΤΡΟΠΉΣ της 16ης Μαρτίου 2012 για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τους όρους χρήσης και τα επίπεδα χρήσης των ουσιών κίτρινο της κινολίνης (E 104), κίτρινο sunset FCF/κιτρινοπορτοκαλί S (E 110) και πονσώ 4R, ερυθρό της κοχενίλης A (E 124) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3, Εκτιμώντας τα ακόλουθα: (1) Ο κανονισμός (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους. (2) Οι ουσίες κίτρινο της κινολίνης (E 104), κίτρινο sunset FCF/κιτρινοπορτοκαλί S (E 110) και πονσώ 4R, ερυθρό της κοχενίλης A (E 124) είναι χρωστικές τροφίμων που έχουν εγκριθεί για χρήση σε τρόφιμα και περιλαμβάνονται στο παράρτημα II του κανονισμού (ΕΚ) αριθ. 1333/2008. Η ισχύουσα έγκριση λαμβάνει υπόψη τις αποδεκτές ημερήσιες προσλήψεις (ΑΗΠ) που καθορίστηκαν από την επιστημονική επιτροπή τροφίμων (SCF) το 1983 (2). (3) Η Ευρωπαϊκή Αρχή για την Ασφάλεια των Τροφίμων (στο εξής: «η Αρχή») εξέδωσε γνωμοδότηση στις 23 Σεπτεμβρίου 2009 (3) για την επανεκτίμηση της ασφάλειας της ουσίας κίτρινο της κινολίνης (E 104) ως προσθέτου τροφίμων. Στην εν λόγω γνωμοδότηση η Αρχή συνιστά να μειωθεί η ΑΗΠ για την εν λόγω χρωστική τροφίμων από 10 mg/kg βάρους σώματος (β.σ.)/ημέρα σε 0,5 mg/kg β.σ./ημέρα. Επιπλέον, η Αρχή θεωρεί ότι κατά κανόνα οι πιο λεπτομερείς εκτιμήσεις έκθεσης (βαθμίδα 2 και βαθμίδα 3) υπερβαίνουν αρκετά την αναθεωρημένη ΑΗΠ των 0,5 mg/kg β.σ./ημέρα. Συνεπώς, ενδείκνυται να τροποποιηθούν οι όροι χρήσης και τα επίπεδα χρήσης της ουσίας κίτρινο της κινολίνης (E 104), για να εξασφαλιστεί ότι δεν θα υπάρξει υπέρβαση της νέας ΑΗΠ την οποία συνιστά η Αρχή. (4) Η Αρχή εξέδωσε γνωμοδότηση στις 27 Σεπτεμβρίου 2009 (4) για την επανεκτίμηση της ασφάλειας της ουσίας κίτρινο sunset FCF/κιτρινοπορτοκαλί S (E 110) ως προσθέτου τροφίμων. Στην εν λόγω γνωμοδότηση η Αρχή συνιστά να μειωθεί η ΑΗΠ για την ουσία κίτρινο sunset FCF/κιτρινοπορτοκαλί S (E 110) από 2,5 σε 1 mg/kg β.σ./ημέρα. Επιπλέον, η Αρχή θεωρεί ότι κατά κανόνα οι πιο λεπτομερείς εκτιμήσεις έκθεσης (βαθμίδα 3) υπερβαίνουν αρκετά την αναθεωρημένη προσωρινή ΑΗΠ των 1 mg/kg β.σ./ημέρα για τα παιδιά που καταναλώνουν μεγάλες ποσότητες. Συνεπώς, ενδείκνυται να τροποποιηθούν οι όροι χρήσης και τα επίπεδα χρήσης της ουσίας κίτρινο sunset FCF/κιτρινοπορτοκαλί S (E 110), για να εξασφαλιστεί ότι δεν θα υπάρξει υπέρβαση της νέας προσωρινής ΑΗΠ την οποία συνιστά η Αρχή. (5) Η Αρχή εξέδωσε γνωμοδότηση στις 23 Σεπτεμβρίου 2009 (5) για την επανεκτίμηση της ασφάλειας της ουσίας πονσώ 4R, ερυθρό της κοχενίλης A (E 124) ως προσθέτου τροφίμων. Στην εν λόγω γνωμοδότηση η Αρχή συνιστά να μειωθεί η ΑΗΠ από 4 mg/kg β.σ./ημέρα σε 0,7 mg/kg β.σ./ημέρα. Επιπλέον, η Αρχή θεωρεί ότι κατά κανόνα οι πιο λεπτομερείς εκτιμήσεις έκθεσης (βαθμίδα 3) υπερβαίνουν αρκετά την αναθεωρημένη ΑΗΠ των 0,7 mg/kg β.σ./ημέρα για τα παιδιά που καταναλώνουν μεγάλες ποσότητες. Συνεπώς, ενδείκνυται να τροποποιηθούν οι όροι χρήσης και τα επίπεδα χρήσης της ουσίας πονσώ 4R, ερυθρό της κοχενίλης A (E 124), για να εξασφαλιστεί ότι δεν θα υπάρξει υπέρβαση της νέας ΑΗΠ την οποία συνιστά η Αρχή. (6) Οι ουσίες αυτές πρέπει να αφαιρεθούν από την ομάδα III που παρατίθεται στο μέρος Γ σημείο 3 του παραρτήματος II. Ωστόσο, το ανώτατο συνδυαστικό όριο, όταν οι ουσίες χρησιμοποιούνται μαζί με τις υπόλοιπες ουσίες της ομάδας III, θα πρέπει να παραμείνει. (7) Για να μειωθεί η έκθεση κάτω από τη συνιστώμενη ΑΗΠ, θα πρέπει να αναθεωρηθούν τα ανώτατα όρια. Ειδικότερα, θα πρέπει να μειωθούν κατά τον ίδιο βαθμό όση είναι και η επιδιωκόμενη μείωση της ημερήσιας πρόσληψης. Θα πρέπει να επιτραπούν κάποιες εξαιρέσεις με πιο υψηλά επίπεδα για ορισμένα παραδοσιακά προϊόντα που δεν συμβάλλουν σημαντικά στην έκθεση. Ορισμένες διατάξεις έχουν επίσης διαγραφεί. (8) Συνεπώς, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα. (9) Για να δοθεί στη βιομηχανία τροφίμων ο αναγκαίος χρόνος προκειμένου να προσαρμόσει την παραγωγή της στους νέους όρους χρήσης και στα επίπεδα χρήσης που καθορίζονται στον παρόντα κανονισμό, ενδείκνυται να προβλεφθούν μεταβατικές ρυθμίσεις. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός εφαρμόζεται από την 1η Ιουνίου 2013. Τα τρόφιμα που περιέχουν κίτρινο της κινολίνης (E 104), κίτρινο sunset FCF/κιτρινοπορτοκαλί S (E 110) και πονσώ 4R, ερυθρό της κοχενίλης A (E 124) και τα οποία διατέθηκαν νόμιμα στην αγορά πριν από την 1η Ιουνίου 2013, αλλά δεν συμμορφώνονται με τις διατάξεις του παρόντος κανονισμού, μπορούν να εξακολουθήσουν να διατίθενται στο εμπόριο μέχρις εξαντλήσεως των αποθεμάτων. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Μαρτίου 2012.

ΑΓΟΡΑΝΟΜΙΚΗ ΝΟΜΟΘΕΣΙΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 21ης Μαΐου 2012 για την περάτωση της διαδικασίας αντιντάμπινγκ όσον αφορά τις εισαγωγές ορισμένων υφασμένων ή/και ραμμένων υφασμάτων από ίνες γυαλιού καταγωγής Λαϊκής Δημοκρατίας της Κίνας (2012/265/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (ο «βασικός κανονισμός»), και ιδίως το άρθρο 9, Κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ (1) Στις 16 Ιουνίου 2011 η Ευρωπαϊκή Επιτροπή (η «Επιτροπή») έλαβε καταγγελία όσον αφορά την άσκηση ζημιογόνου ντάμπινγκ από τις εισαγωγές ορισμένων υφασμένων ή/και ραμμένων υφασμάτων από ίνες γυαλιού, καταγωγής Λαϊκής Δημοκρατίας της Κίνας («ΛΔΚ»), η οποία υποβλήθηκε δυνάμει του άρθρου 5 του βασικού κανονισμού από την Glass Fibre Fabrics Defence Coalition (GFFDC: Συνασπισμός ευρωπαίων παραγωγών ινών γυαλιού ή «ο καταγγέλλων») εξ ονόματος παραγωγών που αντιπροσωπεύουν σημαντικό ποσοστό, στην προκειμένη περίπτωση άνω του 25 %, της συνολικής ενωσιακής παραγωγής ορισμένων υφασμένων ή/και ραμμένων υφασμάτων από ίνες γυαλιού. (2) Η καταγγελία περιείχε εκ πρώτης όψεως αποδεικτικά στοιχεία για τη διεξαγωγή ντάμπινγκ και την πρόκληση σημαντικής ζημίας λόγω αυτού, τα οποία θεωρήθηκαν επαρκή ώστε να δικαιολογείται η κίνηση διαδικασίας αντιντάμπινγκ. (3) Στις 28 Ιουλίου 2011 η Επιτροπή, ύστερα από διαβούλευση με τη συμβουλευτική επιτροπή, εξήγγειλε, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (2), την έναρξη διαδικασίας αντιντάμπινγκ όσον αφορά τις εισαγωγές στην Ένωση ορισμένων υφασμένων ή/και ραμμένων υφασμάτων από ίνες γυαλιού καταγωγής ΛΔΚ. (4) Η Επιτροπή ενημέρωσε επίσημα τους παραγωγούς-εξαγωγείς στη ΛΔΚ, τους εισαγωγείς, τους χρήστες και τις ενώσεις τους, που είναι γνωστό ότι ενδιαφέρονται, τις αρχές της ΛΔΚ και όλους τους γνωστούς παραγωγούς της Ένωσης σχετικά με την έναρξη της διαδικασίας. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίστηκε στην ανακοίνωση για την έναρξη διαδικασίας. (5) Η δυνατότητα ακρόασης παραχωρήθηκε σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης. Β. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (6) Με επιστολή που έστειλε στις 12 Μαρτίου 2012 προς την Επιτροπή, ο καταγγέλλων απέσυρε επισήμως την καταγγελία του. (7) Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης. (8) Η έρευνα δεν κατέληξε στο συμπέρασμα ότι αυτή η περάτωση δεν θα είναι σύμφωνη με τα συμφέροντα της Ένωσης. Συνεπώς, η Επιτροπή θεώρησε ότι η παρούσα διαδικασία πρέπει να περατωθεί. Τα ενδιαφερόμενα μέρη ενημερώθηκαν σχετικά και τους παρασχέθηκε η ευκαιρία να διατυπώσουν τις παρατηρήσεις τους. Ελήφθησαν παρατηρήσεις από ένα ενδιαφερόμενο μέρος. Ωστόσο, οι παρατηρήσεις αυτές δεν επηρέασαν το συμπέρασμα ότι η περάτωση της διαδικασίας δεν θα ήταν αντίθετη προς το συμφέρον της Ένωσης. (9) Ως εκ τούτου, η Επιτροπή συμπεραίνει ότι η διαδικασία αντιντάμπινγκ όσον αφορά τις εισαγωγές στην Ένωση ορισμένων υφασμένων ή/και ραμμένων υφασμάτων από ίνες γυαλιού καταγωγής ΛΔΚ θα πρέπει να περατωθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Με την παρούσα απόφαση περατώνεται η διαδικασία αντιντάμπινγκ όσον αφορά τις εισαγωγές ορισμένων υφασμάτων υφασμένων ή ραμμένων ή υφασμένων και ραμμένων από ίνες γυαλιού συνεχούς νήματος με απανωτές στρώσεις (rovings), εξαιρουμένων των προϊόντων που είναι εμποτισμένα ή προεμποτισμένα και εξαιρουμένων των υφασμάτων από ίνες γυαλιού ανοιχτής βροχίδας με μέγεθος κυψελίδας μεγαλύτερο από 1,8 mm, τόσο σε μήκος όσο και σε πλάτος, και βάρος μεγαλύτερο από 35 g/m2, καταγωγής Λαϊκής Δημοκρατίας της Κίνας, που υπάγονται επί του παρόντος στου κωδικούς ΣΟ ex 7019 39 00, ex 7019 40 00 και ex 7019 90 00. Άρθρο 2 Η παρούσα απόφαση αρχίζει να ισχύει την επομένη της ημέρας δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 21 Μαΐου 2012.

Εμπορικές πράξεις

Εμπορική νομοθεσία

Χημική βιομηχανία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 38/2011 ΤΟΥ ΣΥΜΒΟΥΛΊΟΥ της 18ης Ιανουαρίου 2011 για την τροποποίηση του κανονισμού (ΕΚ) αριθ. 1292/2007 για την επιβολή οριστικού δασμού αντιντάμπινγκ στις εισαγωγές ταινιών τερεφθαλικού πολυαιθυλενίου (PET), καταγωγής Ινδίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, σχετικά με την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9 παράγραφος 4 και το άρθρο 11 παράγραφοι 3, 5 και 6, Έχοντας υπόψη την πρόταση που υπέβαλε η Ευρωπαϊκή Επιτροπή («η Επιτροπή»), κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ 1. Προηγούμενες έρευνες και ισχύοντα μέτρα αντιντάμπινγκ (1) Τον Αύγουστο του 2001, με τον κανονισμό (ΕΚ) αριθ. 1676/2001 (2), το Συμβούλιο επέβαλε οριστικό δασμό αντιντάμπινγκ στις εισαγωγές ταινιών τερεφθαλικού πολυαιθυλενίου (PET) καταγωγής, μεταξύ άλλων, Ινδίας. Τα μέτρα συνίσταντο σε έναν κατ’ αξίαν δασμό αντιντάμπινγκ που κυμαινόταν μεταξύ 0 % και 62,6 % και επιβαλλόταν στις εισαγωγές από ατομικά κατονομαζόμενους παραγωγούς-εξαγωγείς, ενώ επιβλήθηκε εναπομένων δασμός με συντελεστή 53,3 % στις εισαγωγές από όλες τις άλλες εταιρείες. (2) Τον Μάρτιο του 2006, με τον κανονισμό (ΕΚ) αριθ. 366/2006 (3), το Συμβούλιο τροποποίησε τα μέτρα που επιβλήθηκαν με τον κανονισμό (ΕΚ) αριθ. 1676/2001. Ο δασμός αντιντάμπινγκ που επιβλήθηκε κυμαινόταν μεταξύ 0 % και 18 %, αφού ελήφθησαν υπόψη τα πορίσματα της επανεξέτασης ενόψει της λήξης ισχύος των οριστικών αντισταθμιστικών δασμών [κανονισμός (ΕΚ) αριθ. 367/2006 του Συμβουλίου] (4). (3) Τον Αύγουστο του 2006, με τον κανονισμό (ΕΚ) αριθ. 1288/2006 (5), κατόπιν ενδιάμεσης επανεξέτασης σχετικά με την επιδότηση ενός ινδού παραγωγού ταινιών PET, της εταιρείας Garware Polyester Limited, το Συμβούλιο τροποποίησε τον οριστικό δασμό αντιντάμπινγκ που είχε επιβληθεί στην εν λόγω εταιρεία με τον κανονισμό (ΕΚ) αριθ. 1676/2001. (4) Τον Σεπτέμβριο του 2006, με τον κανονισμό (ΕΚ) αριθ. 1424/2006 (6), σε συνέχεια αιτήματος ενός νέου παραγωγού-εξαγωγέα, το Συμβούλιο τροποποίησε τον κανονισμό (ΕΚ) αριθ. 1676/2001 όσον αφορά έναν ινδό εξαγωγέα. Με τον τροποποιημένο κανονισμό θεσπίστηκε περιθώριο ντάμπινγκ ύψους 15,5 % και συντελεστής δασμού αντιντάμπινγκ ύψους 3,5 % για την εν λόγω εταιρεία, λαμβάνοντας υπόψη το περιθώριο εξαγωγικής επιδότησης της εταιρείας, όπως εξακριβώθηκε στην έρευνα κατά των επιδοτήσεων που κατέληξε στην έκδοση του κανονισμού (ΕΚ) αριθ. 367/2006. Εφόσον δεν υπήρχε ατομικός αντισταθμιστικός δασμός για την εταιρεία, εφαρμόστηκε ο συντελεστής που καθορίστηκε για όλες τις άλλες εταιρείες. (5) Τον Νοέμβριο του 2007, με τον κανονισμό (ΕΚ) αριθ. 1292/2007 (7), το Συμβούλιο επέβαλε οριστικό δασμό αντιντάμπινγκ στις εισαγωγές ταινιών ΡΕΤ καταγωγής Ινδίας ύστερα από επανεξέταση ενόψει της λήξης ισχύος των μέτρων δυνάμει του άρθρου 11 παράγραφος 2 του βασικού κανονισμού. Με τον ίδιο κανονισμό τερματίστηκε η μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού, το πεδίο της οποίας είχε περιορισθεί στην εξέταση του ντάμπινγκ όσον αφορά έναν ινδό παραγωγό-εξαγωγέα. (6) Τον Ιανουάριο του 2009, με τον κανονισμό (ΕΚ) αριθ. 15/2009 (8), κατόπιν μερικής ενδιάμεσης επανεξέτασης την οποία κίνησε με δική της πρωτοβουλία η Επιτροπή σχετικά με την επιδότηση πέντε ινδών παραγωγών ταινιών PET, το Συμβούλιο τροποποίησε τους οριστικούς δασμούς αντιντάμπινγκ που είχαν επιβληθεί στις εν λόγω εταιρείες με τον κανονισμό (ΕΚ) αριθ. 1292/2007 και τους οριστικούς αντισταθμιστικούς δασμούς που είχαν επιβληθεί στις εν λόγω εταιρείες με τον κανονισμό (ΕΚ) αριθ. 367/2006. (7) Ο κανονισμός (ΕΚ) αριθ. 1292/2007 διατήρησε επίσης την επέκταση των μέτρων στη Βραζιλία και στο Ισραήλ με εξαίρεση ορισμένες εταιρείες. Η τελευταία τροποποίηση του κανονισμού (ΕΚ) αριθ. 1292/2007 ως προς αυτό το θέμα έγινε με τον κανονισμό (ΕΕ) αριθ. 806/2010 (9). (8) Ο αιτών αυτή την ενδιάμεση επανεξέταση -η εταιρεία Garware Polyester Limited- υπόκειται σήμερα σε οριστικό δασμό αντιντάμπινγκ 14,7 %. 2. Ισχύοντα αντισταθμιστικά μέτρα (9) Θα πρέπει επίσης να σημειωθεί ότι η εταιρεία Garware Polyester Limited υπόκειται σε αντισταθμιστικό δασμό 5,4 % βάσει του κανονισμού (ΕΚ) αριθ. 15/2009. 3. Αίτηση μερικής ενδιάμεσης επανεξέτασης (10) Τον Αύγουστο του 2009, η Επιτροπή έλαβε αίτηση για μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού. Η αίτηση, η οποία περιοριζόταν στην εξέταση του ντάμπινγκ, υποβλήθηκε από την εταιρεία Garware Polyester Limited, έναν παραγωγό-εξαγωγέα της Ινδίας (εφεξής «εταιρεία Garware» ή «ο αιτών»). Στην αίτησή του, ο αιτών υποστήριξε ότι έχουν αλλάξει οι περιστάσεις βάσει των οποίων επιβλήθηκαν μέτρα και ότι οι πραγματοποιηθείσες αλλαγές έχουν μόνιμο χαρακτήρα. Ο αιτών προσκόμισε εκ πρώτης όψεως αποδεικτικά στοιχεία σύμφωνα με τα οποία η συνέχιση της επιβολής του μέτρου στο σημερινό επίπεδο δεν είναι πλέον αναγκαία για την αντιστάθμιση του ντάμπινγκ. 4. Έναρξη επανεξέτασης (11) Η Επιτροπή, αφού διαπίστωσε, κατόπιν διαβούλευσης με τη συμβουλευτική επιτροπή, ότι υπήρχαν επαρκή αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης, ανακοίνωσε, με την ανακοίνωση για την έναρξη διαδικασίας, η οποία δημοσιεύθηκε την 1η Δεκεμβρίου 2009 στην Επίσημη Εφημερίδα της Ευρωπαϊκής Ένωσης (10) την έναρξη μερικής ενδιάμεσης επανεξέτασης σύμφωνα με τις διατάξεις του άρθρου 11 παράγραφος 3 του βασικού κανονισμού, το πεδίο της οποίας περιορίζεται στην εξέταση του ντάμπινγκ όσον αφορά τον αιτούντα. (12) Η έρευνα στο πλαίσιο της μερικής ενδιάμεσης επανεξέτασης είχε επίσης σκοπό την εκτίμηση της ανάγκης, ανάλογα με τα πορίσματα της επανεξέτασης, για τροποποίηση του συντελεστή του δασμού που εφαρμόζεται επί του παρόντος στις εισαγωγές του υπό εξέταση προϊόντος από παραγωγούς-εξαγωγείς στην υπό εξέταση χώρα, οι οποίοι δεν κατονομάζονται ατομικά στο άρθρο 2 παράγραφος 2 του κανονισμού (ΕΚ) αριθ. 1292/2007, δηλαδή του συντελεστή του δασμού αντιντάμπινγκ που εφαρμόζεται σε «όλες τις άλλες εταιρείες» της Ινδίας. 5. Έρευνα (13) Η έρευνα του επιπέδου του ντάμπινγκ κάλυψε την περίοδο από την 1η Οκτωβρίου 2008 έως τις 30 Σεπτεμβρίου 2009 (εφεξής «περίοδος της έρευνας επανεξέτασης» ή «ΠΕΕ»). (14) Η Επιτροπή ενημέρωσε επίσημα τον αιτούντα, τις αρχές της χώρας εξαγωγής και τον ενωσιακό κλάδο παραγωγής για την έναρξη της έρευνας στο πλαίσιο της μερικής ενδιάμεσης επανεξέτασης. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να γίνουν δεκτά σε ακρόαση. (15) Για να λάβει τις αναγκαίες για την έρευνά της πληροφορίες, η Επιτροπή έστειλε ένα ερωτηματολόγιο στον αιτούντα και έλαβε απάντηση εντός της ορισθείσας για τον σκοπό αυτό προθεσμίας. (16) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον προσδιορισμό του ντάμπινγκ. Πραγματοποιήθηκε επίσης επίσκεψη επαλήθευσης στις εγκαταστάσεις του αιτούντος. Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 1. Υπό εξέταση προϊόν (17) Το υπό εξέταση προϊόν αυτής της επανεξέτασης είναι το ίδιο με εκείνο στο οποίο αναφερόταν ο κανονισμός (ΕΚ) αριθ. 1292/2007 για την επιβολή των μέτρων που ισχύουν, δηλαδή ταινίες τερεφθαλικού πολυαιθυλενίου (ΡΕΤ), καταγωγής Ινδίας, που υπάγονται σήμερα στους κωδικούς ΣΟ ex 3920 62 19 και ex 3920 62 90. 2. Ομοειδές προϊόν (18) Όπως συνέβη και σε προηγούμενες έρευνες, αυτή η έρευνα έδειξε ότι οι ταινίες PET που παράγονται στην Ινδία και εξάγονται στην Ένωση και οι ταινίες PET που παράγονται και πωλούνται στην εγχώρια αγορά της Ινδίας, καθώς και οι ταινίες PET που παράγονται και πωλούνται στην ΕΕ από τους ενωσιακούς παραγωγούς έχουν τα ίδια βασικά φυσικά και χημικά χαρακτηριστικά και προορίζονται για τις ίδιες βασικές χρήσεις. (19) Ως εκ τούτου, τα εν λόγω προϊόντα θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού. Γ. ΝΤΑΜΠΙΝΓΚ α) Κανονική αξία (20) Σύμφωνα με το άρθρο 2 παράγραφος 2 του βασικού κανονισμού, η Επιτροπή εξέτασε πρώτα κατά πόσον οι εγχώριες πωλήσεις του ομοειδούς προϊόντος από τον αιτούντα σε ανεξάρτητους πελάτες ήταν αντιπροσωπευτικές, δηλαδή κατά πόσον ο συνολικός όγκος των εν λόγω πωλήσεων ήταν ίσος τουλάχιστον με το 5 % του συνολικού όγκου των αντίστοιχων εξαγωγικών πωλήσεων στην Ένωση. (21) Στη συνέχεια, η Επιτροπή προσδιόρισε τους τύπους του ομοειδούς προϊόντος που πωλούνται από την εταιρεία στην εγχώρια αγορά και είναι πανομοιότυποι ή άμεσα συγκρίσιμοι με τους τύπους που πωλούνται προς εξαγωγή στην Ένωση. (22) Έπειτα εξετάστηκε αν οι εγχώριες πωλήσεις του αιτούντος ήταν αντιπροσωπευτικές για κάθε τύπο προϊόντος, δηλαδή αν οι πωλήσεις κάθε τύπου προϊόντος στην εγχώρια αγορά αντιστοιχούσαν τουλάχιστον στο 5 % του όγκου των πωλήσεων του ιδίου τύπου προϊόντος στην Ένωση. Για τους τύπους του προϊόντος που πωλήθηκαν σε αντιπροσωπευτικές ποσότητες, εξετάστηκε, εν συνεχεία, αν αυτές οι πωλήσεις πραγματοποιήθηκαν στο πλαίσιο των συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. (23) Η εξέταση του κατά πόσον οι εγχώριες πωλήσεις κάθε τύπου προϊόντος, που πραγματοποιήθηκαν σε αντιπροσωπευτικές ποσότητες, μπορεί να θεωρηθεί ότι πραγματοποιήθηκαν στο πλαίσιο των συνήθων εμπορικών πράξεων, έγινε με τον προσδιορισμό της αναλογίας των επικερδών πωλήσεων του εν λόγω τύπου σε ανεξάρτητους πελάτες. Σε όλες τις περιπτώσεις όπου οι εγχώριες πωλήσεις ενός συγκεκριμένου τύπου προϊόντος πραγματοποιήθηκαν σε επαρκείς ποσότητες και στο πλαίσιο των συνήθων εμπορικών πράξεων, η κανονική αξία βασίστηκε στην πραγματική εγχώρια τιμή, η οποία υπολογίστηκε ως σταθμισμένος μέσος όρος όλων των εγχώριων πωλήσεων αυτού του τύπου που πραγματοποιήθηκαν κατά τη διάρκεια της ΠΕΕ. (24) Για τους υπόλοιπους τύπους του προϊόντος όπου οι εγχώριες πωλήσεις δεν ήταν αντιπροσωπευτικές ή δεν γίνονταν στο πλαίσιο των συνήθων εμπορικών πράξεων, η κανονική αξία κατασκευάστηκε σύμφωνα με το άρθρο 2 παράγραφος 3 του βασικού κανονισμού. Η κανονική αξία κατασκευάστηκε με την προσθήκη στο κόστος παραγωγής των εξαγόμενων τύπων, προσαρμοσμένο όπου αυτό κρίθηκε αναγκαίο, ενός εύλογου ποσοστού για να ληφθούν υπόψη τα έξοδα πώλησης και τα γενικά και διοικητικά έξοδα και ενός εύλογου περιθωρίου κέρδους, με βάση τα πραγματικά στοιχεία που αφορούν την παραγωγή και τις πωλήσεις, στο πλαίσιο των συνήθων εμπορικών πράξεων, του ομοειδούς προϊόντος, από τον παραγωγό-εξαγωγέα που αποτελεί αντικείμενο της έρευνας, σύμφωνα με την πρώτη φράση του άρθρου 2 παράγραφος 6 του βασικού κανονισμού. β) Τιμή εξαγωγής (25) Επειδή όλες οι εξαγωγικές πωλήσεις του αιτούντος προς την Ένωση πραγματοποιήθηκαν απευθείας σε ανεξάρτητους πελάτες, η τιμή εξαγωγής καθορίστηκε με βάση τις πράγματι καταβληθείσες ή καταβλητέες τιμές για το υπό εξέταση προϊόν, σύμφωνα με το άρθρο 2 παράγραφος 8 του βασικού κανονισμού. γ) Σύγκριση (26) Η σύγκριση μεταξύ της σταθμισμένης μέσης κανονικής αξίας και της σταθμισμένης μέσης τιμής εξαγωγής πραγματοποιήθηκε σε βάση «εκ του εργοστασίου» και στο ίδιο επίπεδο εμπορίου. Για να εξασφαλισθεί δίκαιη σύγκριση μεταξύ της κανονικής αξίας και της τιμής εξαγωγής, ελήφθησαν υπόψη, σύμφωνα με το άρθρο 2 παράγραφος 10 του βασικού κανονισμού, οι διαφορετικοί παράγοντες που, όπως απεδείχθη, επηρέασαν τις τιμές και τη συγκρισιμότητα των τιμών. Για τον σκοπό αυτό ελήφθησαν δεόντως υπόψη υπό μορφή προσαρμογών οι διαφορές στα έξοδα μεταφοράς, ασφάλισης, διακίνησης, φόρτωσης και στα παρεπόμενα έξοδα, στα έξοδα προμηθειών, στα χρηματοπιστωτικά έξοδα και στα έξοδα συσκευασίας που καταβάλλονται από τον αιτούντα, όπου ενδείκνυται και δικαιολογείται. δ) Περιθώριο ντάμπινγκ (27) Όπως προβλέπεται στο άρθρο 2 παράγραφος 11 του βασικού κανονισμού, η σταθμισμένη μέση κανονική αξία ανά τύπο συγκρίθηκε με τη σταθμισμένη μέση τιμή εξαγωγής του αντίστοιχου τύπου του υπό εξέταση προϊόντος. Από τη σύγκριση δεν προέκυψε ύπαρξη ντάμπινγκ. Δ. ΜΟΝΙΜΟΣ ΧΑΡΑΚΤΗΡΑΣ ΤΗΣ ΜΕΤΑΒΟΛΗΣ ΤΩΝ ΠΕΡΙΣΤΑΣΕΩΝ (28) Σύμφωνα με το άρθρο 11 παράγραφος 3 του βασικού κανονισμού, εξετάστηκε επίσης κατά πόσον η μεταβολή των περιστάσεων ήταν δυνατόν να θεωρηθεί εύλογα μόνιμου χαρακτήρα. (29) Από αυτή την άποψη, η έρευνα έδειξε ότι μετά την προηγούμενη έρευνα, δηλαδή την επανεξέταση ενόψει της λήξης ισχύος των μέτρων που αναφέρεται στην αιτιολογική σκέψη 5, η εταιρεία Garware πραγματοποίησε σημαντικές αλλαγές στην παραγωγική διαδικασία της και στην τεχνολογία που χρησιμοποιεί. Η εταιρεία πέρασε από τον τερεφθαλικό διμεθυλεστέρα (DMT) στο καθαρό τερεφθαλικό οξύ (PTA) όσον αφορά την κύρια πρώτη ύλη που χρησιμοποιεί. Κατά τη διάρκεια της περιόδου έρευνας τής εν λόγω επανεξέτασης ενόψει της λήξης ισχύος των μέτρων, η εταιρεία Garware ήταν ο μόνος παραγωγός-εξαγωγέας της Ινδίας που εξακολουθούσε να χρησιμοποιεί την παλιά τεχνολογία με βάση το DMT. Αυτή η αλλαγή τεχνολογίας, καθώς και η επένδυση σε νέο εργοστάσιο για την παραγωγή κόκκων, είχε ως αποτέλεσμα τη σημαντική μείωση του κόστους παραγωγής μεταξύ της προηγούμενης επανεξέτασης ενόψει της λήξης ισχύος των μέτρων και της τρέχουσας επανεξέτασης. Αυτή η μείωση του κόστους έχει άμεσο αντίκτυπο στο περιθώριο ντάμπινγκ. Ως εκ τούτου, η εν λόγω αλλαγή περιστάσεων μπορεί να θεωρηθεί ότι έχει μόνιμο χαρακτήρα. (30) Θα πρέπει επίσης να σημειωθεί ότι το ενδεικτικό περιθώριο ντάμπινγκ που υπολογίστηκε για τις εξαγωγικές πωλήσεις του αιτούντος σε τρίτες χώρες κατά την ΠΕΕ ήταν αρνητικό. Από την άποψη του όγκου, αυτές οι πωλήσεις ήταν αρκετές φορές υψηλότερες από τις εξαγωγικές πωλήσεις στην Ένωση. (31) Επομένως, κρίθηκε ότι οι περιστάσεις που οδήγησαν στην έναρξη αυτής της ενδιάμεσης επανεξέτασης δεν είναι πιθανό να αλλάξουν στο προβλέψιμο μέλλον κατά τρόπο που θα μπορούσε να επηρεάσει τα πορίσματα της ενδιάμεσης επανεξέτασης. Συνεπώς, εξήχθη το συμπέρασμα ότι η μεταβολή των περιστάσεων έχει μόνιμο χαρακτήρα και ότι η εφαρμογή του μέτρου στο σημερινό του επίπεδο δεν είναι πλέον δικαιολογημένη. Ε. ΜΕΤΡΑ ΑΝΤΙΝΤΑΜΠΙΝΓΚ (32) Με βάση τα αποτελέσματα αυτής της έρευνας επανεξέτασης, κρίνεται σκόπιμο να τροποποιηθεί ο δασμός αντιντάμπινγκ που εφαρμόζεται στις εισαγωγές του υπό εξέταση προϊόντος από την εταιρεία Garware σε 0 %. (33) Σύμφωνα με το άρθρο 14 παράγραφος 1 του βασικού κανονισμού και το άρθρο 24 παράγραφος 1 δεύτερο εδάφιο του κανονισμού (ΕΚ) αριθ. 597/2009 του Συμβουλίου (11), κανένα προϊόν δεν υπόκειται ταυτόχρονα σε δασμούς αντιντάμπινγκ και σε αντισταθμιστικούς δασμούς για την αντιμετώπιση μιας και της αυτής κατάστασης που προκύπτει από ντάμπινγκ ή από εξαγωγική επιδότηση. Όπως αναφέρεται ανωτέρω στην αιτιολογική σκέψη 9, ο αιτών υπόκειται σε αντισταθμιστικό δασμό. Αφού ο δασμός αντιντάμπινγκ που καθορίσθηκε για τον αιτούντα είναι 0 % όσον αφορά το υπό εξέταση προϊόν, αυτή η κατάσταση δεν προκύπτει στην παρούσα περίπτωση. (34) Τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων επρόκειτο να προταθεί η τροποποίηση του εφαρμοζόμενου στον αιτούντα δασμολογικού συντελεστή και είχαν την ευκαιρία να διατυπώσουν τις παρατηρήσεις τους. Δεν παρελήφθησαν παρατηρήσεις, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η καταχώριση σχετικά με την εταιρεία Garware Polyester Limited, στον πίνακα του άρθρου 2 παράγραφος 2 του κανονισμού (ΕΚ) αριθ. 1292/2007, αντικαθίσταται από την ακόλουθη: «Garware Polyester Limited, Garware House, 50-A, Swami Nityanand Marg, Vile Parle (East), Mumbai 400 057, India 0,0 A028» Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Ιανουαρίου 2011.

Εμπορικές πράξεις

Εμπορική νομοθεσία

Χημική βιομηχανία


ΚΑΝΟΝΙΣΜΌΣ (ΕΕ) αριθ. 1034/2010 ΤΗΣ ΕΠΙΤΡΟΠΉΣ της 15ης Νοεμβρίου 2010 για την τροποποίηση του κανονισμού (ΕΚ) αριθ. 1082/2003 όσον αφορά τους ελέγχους που αφορούν τις απαιτήσεις για την αναγνώριση και την καταγραφή των βοοειδών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου (1), και ιδίως το άρθρο 10 στοιχείο δ), Εκτιμώντας τα ακόλουθα: (1) Ο κανονισμός (ΕΚ) αριθ. 1082/2003 της Επιτροπής, της 23ης Ιουνίου 2003, για τη θέσπιση των λεπτομερειών εφαρμογής του κανονισμού (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου όσον αφορά τους ελάχιστους διενεργητέους ελέγχους στο πλαίσιο του συστήματος αναγνώρισης και καταγραφής των βοοειδών (2) καθορίζει τις ελάχιστες απαιτήσεις για τέτοιους ελέγχους. (2) Η εμπειρία που αποκτήθηκε από τη διενέργεια των επιτόπιων ελέγχων που θεσπίστηκαν με τον κανονισμό (ΕΚ) αριθ. 1082/2003, όπως αναφέρεται στις ετήσιες εκθέσεις και στην εφαρμογή του επιτόπιου ελέγχου για τα αιγοπρόβατα που θεσπίστηκε με τον κανονισμό (ΕΚ) αριθ. 1505/2006 της Επιτροπής (3), υποστηρίζει τη μείωση του ποσοστού των εκμεταλλεύσεων στις οποίες πρέπει να διενεργείται έλεγχος ετησίως και των ζώων που πρέπει να ελέγχονται. Κατά γενικό κανόνα, όλα τα ζώα μιας εκμετάλλευσης πρέπει να καλύπτονται από τους ελέγχους. Ωστόσο, για τις εκμεταλλεύσεις με περισσότερα από 20 ζώα, πρέπει να δίνεται η δυνατότητα στην αρμόδια αρχή να περιορίζει τους ελέγχους σε ένα κατάλληλο αντιπροσωπευτικό δείγμα των ζώων. (3) Επιπλέον, ο κανονισμός (ΕΚ) αριθ. 1082/2003 προβλέπει ότι τα κράτη μέλη υποβάλλουν ετήσια έκθεση στην Επιτροπή, σύμφωνα με το υπόδειγμα που παρατίθεται στο παράρτημα I του κανονισμού, δίνοντας λεπτομέρειες σχετικά με την εφαρμογή των εν λόγω ελέγχων. (4) Η συλλογή των στοιχείων για την ετήσια έκθεση πρέπει να είναι επαρκής και ανάλογη με τους επιδιωκόμενους στόχους. Για μια πιο στοχοθετημένη και ανάλογη προς τους στόχους υποβολή εκθέσεων, πρέπει να απλουστευθούν ορισμένες απαιτήσεις του κανονισμού (ΕΚ) αριθ. 1082/2003 καθώς και το υπόδειγμα του παραρτήματος I, για να παρέχονται με καλύτερο τρόπο οι σχετικές πληροφορίες σχετικά με τη διενέργεια των ελέγχων. (5) Επομένως ο κανονισμός (ΕΚ) αριθ. 1082/2003 τροποποιείται αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής των γεωργικών ταμείων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1082/2003 τροποποιείται ως εξής: 1) Στο άρθρο 2 οι παράγραφοι 1 και 2 αντικαθίστανται από το εξής κείμενο: «1. Η αρμόδια αρχή διενεργεί ελέγχους κάθε έτος, οι οποίοι καλύπτουν τουλάχιστον το 3 % των εκμεταλλεύσεων. 2. Όταν κατά τους ελέγχους που προβλέπονται στην παράγραφο 1 διαπιστώνεται σημαντικός βαθμός μη συμμόρφωσης με τον κανονισμό (ΕΚ) αριθ. 1760/2000, το ελάχιστο ποσοστό ελέγχων αυξάνεται κατά την επόμενη ετήσια περίοδο επιθεώρησης.». 2) Το άρθρο 3 αντικαθίσταται από το ακόλουθο: «Άρθρο 3 Η αρμόδια αρχή ελέγχει την ταυτότητα όλων των ζώων μιας εκμετάλλευσης. Ωστόσο, όταν ο αριθμός των ζώων σε μια εκμετάλλευση υπερβαίνει τα είκοσι, η αρμόδια αρχή μπορεί να αποφασίσει να ελέγξει τον τρόπο αναγνώρισης σε ένα αντιπροσωπευτικό δείγμα των ζώων αυτών σύμφωνα με διεθνώς αναγνωρισμένα πρότυπα, με την προϋπόθεση ότι ο αριθμός των ζώων που υποβάλλονται σε έλεγχο επαρκεί ώστε να ανιχνευθεί ποσοστό 5 % μη συμμόρφωσης των κατόχων αυτών των ζώων με τον κανονισμό (ΕΚ) αριθ. 1760/2000, με ποσοστό εμπιστοσύνης 95 %.». 3) Στο άρθρο 5 παράγραφος 1, το στοιχείο β) αντικαθίσταται από το ακόλουθο: «β) ο αριθμός των εκμεταλλεύσεων στις οποίες πραγματοποιήθηκε έλεγχος·». 4) Το παράρτημα I τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Νοεμβρίου 2010.

Πολιτική για την υγεία


ΑΠΌΦΑΣΗ 2012/372/ΚΕΠΠΑ ΤΟΥ ΣΥΜΒΟΥΛΊΟΥ της 10ης Ιουλίου 2012 για την τροποποίηση και παράταση της απόφασης 2010/330/ΚΕΠΠΑ σχετικά με την ενοποιημένη αποστολή της Ευρωπαϊκής Ένωσης EUJUST LEX-IRAQ, για επιβολή του κράτους δικαίου στο Ιράκ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2, Έχοντας υπόψη την πρόταση της Ύπατης Εκπροσώπου της Ένωσης για την κοινή εξωτερική πολιτική και πολιτική ασφαλείας, Εκτιμώντας τα ακόλουθα: (1) Στις 7 Μαρτίου 2005 το Συμβούλιο εξέδωσε την κοινή δράση 2005/190/ΚΕΠΠΑ σχετικά με την ενοποιημένη Αποστολή της Ευρωπαϊκής Ένωσης EUJUST LEX, για επιβολή του κράτους δικαίου στο Ιράκ (1). (2) Στις 14 Ιουνίου 2010 το Συμβούλιο εξέδωσε την απόφαση 2010/330/ΚΕΠΠΑ (2) η οποία παρέτεινε την αποστολή έως τις 30 Ιουνίου 2012. (3) Σύμφωνα με τις συστάσεις της στρατηγικής επανεξέτασης, η αποστολή θα πρέπει να παραταθεί για μια επιπλέον περίοδο 18 μηνών. (4) Η EUJUST LEX IRAQ θα διεξαχθεί στα πλαίσια κατάστασης που ενδέχεται να επιδεινωθεί και να εμποδίσει την επίτευξη των στόχων της εξωτερικής δράσης της Ένωσης, όπως εκτίθενται στο άρθρο 21 της Συνθήκης. (5) Κατά συνέπεια, θα πρέπει να τροποποιηθεί αναλόγως η απόφαση 2010/330/ΚΕΠΠΑ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2010/330/ΚΕΠΠΑ του Συμβουλίου τροποποιείται ως εξής: 1) Στο άρθρο 2, η παράγραφος 4 αντικαθίσταται από το ακόλουθο κείμενο: «4. Οι εκπαιδευτικές δραστηριότητες πραγματοποιούνται στο Ιράκ, στην ευρύτερη περιοχή καθώς και στην Ένωση. Η EUJUST LEX-IRAQ διατηρεί γραφεία στις Βρυξέλλες και στη Βαγδάτη, συμπεριλαμβανομένου ενός παραρτήματος στη Βασόρα, και στο Αρμπίλ (Περιοχή του Κουρδιστάν).». 2) Στο άρθρο 2, η παράγραφος 5 διαγράφεται. 3) Στο άρθρο 6, η παράγραφος 5 αντικαθίσταται από το ακόλουθο κείμενο: «5. Το σύνολο του προσωπικού εκτελεί τα καθήκοντά του και ενεργεί προς το συμφέρον της αποστολής. Το σύνολο του προσωπικού τηρεί τις αρχές ασφαλείας και τους στοιχειώδεις κανόνες που ορίζει η απόφαση 2011/292/ΕΕ του Συμβουλίου, της 31ης Μαρτίου 2011, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (3). 4) Το άρθρο 10 τροποποιείται ως εξής: α) η παράγραφος 1 αντικαθίσταται από το ακόλουθο κείμενο: «1. Ο διοικητής μη στρατιωτικών επιχειρήσεων κατευθύνει τον σχεδιασμό των μέτρων ασφαλείας εκ μέρους του αρχηγού αποστολής και εξασφαλίζει την ορθή και αποτελεσματική εφαρμογή τους για την EUJUST LEX-IRAQ σύμφωνα με τα άρθρα 4 και 8.»· β) διαγράφεται η παράγραφος 4· γ) η παράγραφος 8 αντικαθίσταται από το ακόλουθο κείμενο: «8. Πριν να αναπτυχθούν ή να μεταβούν στο Ιράκ, τα μέλη του προσωπικού της EUJUST LEX-IRAQ, οι εκπαιδευτές και οι εμπειρογνώμονες υποβάλλονται σε υποχρεωτική εκπαίδευση στον τομέα της ασφάλειας και ενδεχομένως σε ιατρικές εξετάσεις.». 5) Στο άρθρο 11 προστίθεται η ακόλουθη παράγραφος: «2α. Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την αποστολή το διάστημα από 1ης Ιουλίου 2012 έως 30 Ιουνίου 2013 ανέρχεται σε 27 150 000 EUR.». 6) Στο άρθρο 16, το δεύτερο εδάφιο αντικαθίσταται από το ακόλουθο κείμενο: «Εφαρμόζεται από την 1η Ιουλίου 2010 έως την 31η Δεκεμβρίου 2013.». Άρθρο 2 Η παρούσα απόφαση αρχίζει να ισχύει από την ημέρα έκδοσής της. Εφαρμόζεται από την 1η Ιουλίου 2012. Βρυξέλλες, 10 Ιουλίου 2012.